Bible Related Stories\nEbigere by'Empeewo ku Bifo Ebigulumivu:\nEsuula Eyokubiri Mu kitabo kino\nKutya-Kungi Alumbibwa Bakutya\nKUTYA-KUNGI BWE yazuukuka enkeera nga n'okutya ku muweddemu. Kye yasooka okulowooza ky'ali nti, "Olwa leero ŋenda ku Bifo Ebigulumivu n'Omusumba." Kino kyamusanyusa nnyo era n'ekyenkya ne kimulema n'okulya, eno nga bw'ayimba ate nga bw'akola entekateeka ey'okugenda. Muli ng'awulira ng'okuva ensigo y'Okwagala lwe yamuteekebwa mu mutima gwe, ennyimba ez'essanyu zaali ziyiika buyiisi ng'amazzi munda mu mutima gwe. Era oluyimba olwasingira ddala okulaga nga musanyufu lw'ali mu kitabo ekikadde eky'ennyimba Omusumba kye yayagalanga ennyo ekukozesa nga balabirira ebisibo bye, nga babitwãla mu ddundiro. Naye bwe yali akola obulimu bwe obutonotono, ng'Omusumba bwe yamulagira okukola, n'atandika okuyimba olumu ku nnyimba ezo olugamba nti:\nKabaka bwe yali ng'atudde ku meeza ye,\nAmafuta gange ag'omugavu\nNe gawunya akaloosa,\nOmuvumbo gwa mooli\nOguterekeddwa muterekero lyange\nNguyiwa ku bigere bye.\nOkwagala kwange kusaanye okulagibwa,\nYanjagala era n'agenda nange omunaku,\nNdi muddugavu mu kulaba\nNg'eweema y'amaliba g'embuzi, naye oba\nNg'eweema ya Sulemaani\nWaatali nina enkovu z'ekibi\nNaye Okwagala kuli munda.\nTtonyoma kuba ndi muddugavu,\nOmusana gwe gunjokeza mu bwenyi bwange\nAbaana ba mmange bankyawa,\nNe bangoba mu kifo kyange.\nEnsuku zazabbibu yaabwe, nakolanga\nNga bwe nkaaba.\nNaye olusuku lwange\nSirimulongoofu eri Kabaka,\nMu kyambalo kyange,\nEkisa ky'Obwakabaka Bwe, kimmala\nEbyetaago byange ne nsaanira.\nOkuvvoola kwange tagenda ku kutunuulira.\nNaye ayagala obulungi obulibaawo. Oluimba 1:12-15; 5, 6)\nN'awulira nga mu mutima gwe musanyufu mu kiseera ekyo mu buli kye yali akola, ate ng'agira ne yennyamiramu ow'obyo ebitamanyiddwa, naye bwe yajjukiranga eriggwa eryateekebwa mu mutima gwe, n'abuguumirira okuva ku mutwe okutuuka wansi ku bigere n'essanyu eritayogerekeka. Ng'agira ne yewuunya nti, "Nange ne nfuna okwagala! Nange nze! Omulema nze Kutya-Kungi!" N'alowooza nga bw'alituuka ku Bifo Ebigulumivu, agenda kwerabira okuswala okumufuula omulema, era ng'alifuusibwa omulungi, era nga n'ensigo eyateekebwa mu mutima gwe, bw'eryanya agenda kwagalabwa naye. Okulowooza obulowooza kw'ebyo, okubuusabuusa ne kwegatta n'essuubi. Ate olwo n'alowooza nti, 'Tekiyinza kuba kituufu; mpozzi ekirooto ekisanyusa, naye nga tekigenda kutuukirira." Olwo ne yeeyogeza yekka yekka nti, Ooh, kintiisa kiyinza obutaba bwe kityo," ate bwe yalowooza ku Musumba, omutima ne gumukuba olwo n'agenda ku luggi oba kuddirisa amulingize alabe oba agenda okumuyita.\nEkiseera eky'enkya ne kiggwaako nga tamulabye, bwe bwatuuka mu ttuntu ne wabaawo ekintu kye yali tasuubira ekyamutuukako, ab'oluganda lwe abamutiisa ne bamulumba. Amangu ago, nga tanategeera nakimutuuseeko, ne bamutuukako. Yasooka kuwulira nswagiro zaabigere n'oluvuvuumo lw'amaloboozi gaabwe, yagenda okukyuka nga yetolooddwa eggye lya basengabe, bakkojja ne bakizibwe. Ku mulundi guno Kutitiira teyagenda nabo. Kubanga ab'oluganda yali amaze okubabuulira engeri gye yali asisinkanye n'Omusumba, era n'abategeeza nga yamugwaako mu ngeri embi eyamutiisa, nabo ne basalawo nga tekyalibadde kyamagezi okugenda naye.\nBaali bamaliridde Kutya-Kungi okumukkirizisa afumbirwe, era oba nga bwe babasobola, bamugye mu kayumbake bamutwale mw'emu ku nnyumba zaabwe gye babeera. Okumugamba bwe batyo baali baagala kukikola ng'ali yekka nga n'Omusumba taliiwo ng'agenze n'ebisibo bye, nga bamanyi tewajja kuba mutawaana ajja kukkiriza. Kuba baamanya nga tabasobola kukkiriza ku munyaga mu budde bwamisana; kuba nga waliwo abakozi b'Omusumba mu kyalo wonna abaali bayinza okugenda ne bamutaasa. Kyokka, baali bamanyi nga Kutya-Kungi mwangu okutiisibwatiisibwa ate nga munafu, ne basuubira nti, 'singa bagenda bangi,' agenda kutya akkirize agende nabo mu guyumba gwa mukama waabwe Kutya. Olwo bagenda kuba, nga bamuwangudde.\nMukama waabwe omukulu Kutya yagenda nabo, bwe yatuuka n'ayogera ne Kutya-Kungi bulungi mu ddoboozi ng'omuzadde, n'amutegeeza nga bwe baali bagenze mu ngeri nnungi era nga balina ekigendererwa mu ngeri ey'omukwano. Yali akimanyiko nga Kutya-Kungi yali agaanyi era tayagala kufumbirwa muntu gwe baali bamulabidde, kyokka ng'ayagala afune omukisa ayogereko naye nga bali bokka, alabe ng'asobola okumukkirizisa. Yamutegeeza nga bwe ky'ali kimulabikira nga bombi buli omu yali asaanira munne mu buli ngeri singa baba bafumbiriganiddwa, naye nga bwe wabaawo ensonga etemanyiddwa mu mwoyo gwa Kutya-Kungi ng'esobola okumalibwawo singa ab'ayogedde naye. Oba si kyo, yamusuubiza mu ngeri ennuungi, nga bw'atasobola kumuwaliriza kufumbirwa ye nga teyeyagalidde.\nOmukulu waabwe bwe yamala okwogera naye, Bakutya ne bakaayana, nga buli omu omuwa ensonga eno n'eri. Amazima gaali nti, 'bamutegeeza nga bwe yali yeekutudde ku beŋŋaandaze okumala ebbanga eddene. Era ng'alina endowooza embi eri ab'oluganda lwe, n'ekigendererwa kyãbwe gy'ali, nga baagala mu kiseera ekyo, abeereko nabo okumala akaseera, okubawa omukisa okumulaga nga yali tabategeera era nga ne kye yali abalowooleza okuba si kye bali.'\nNe bamutegeeza nti, "Kutitiira ayinza okuba nga si mulungi era nga tasanyusa mu ndabika ng'omulangira mu lugero, era nga kituufu alina empisa ezitali nnuungi," naye ekyo ky'ali lwa kuba yali tamanyi kisobola ku mukkakkanya, era ne kimukyûsa ng'okuwasa. Mazima obuvunaanyizibwa era n'essanyu ery'obulamu bw'obufumbo, bigenda ku mukyusa mangu. Ky'ali kigenda kuba kya mukisa mulungi okumuyamba era n'okuba nga ye yennyini Kutya-Kungi y'amuyambya mukyuka okwo, bonna kye baali balindiridde okulaba nga kituukirira.\nNe babeera awo bonna nga boogera kino nakiri, nga ne Kutya-Kungi ali awo abatuddemu wakati mu kutya okungi, naye nga ne byeboogera newankubadde bye bateesa tabitaddeko mwoyo. Nga bwe baali baagala, baali batandise mpolampola okumuyingizaamu okutya era nga naye atandise okutya. Ky'ali kirabika nga baali baagala bamusendasende kyebãva bamugamba nti, 'gw'ali mulimu gwe okugezaako okukola omulimu omuzibu okukyusa Kutiiira Kutya okumufuula omuntu omulungi, okusinga bwe yali.' Amangu ago ne wabaawo ekyagwaawo nga tebategedde.\nBakutya baali oluggi balugadde era nga balusibye n'obwegendereza bwe baali bayingira mu kayumba, era n'oluggi nga balusibye balunywezezza n'eminyolo Kutya-Kungi aleme kubaddukako. Baali bali omwo ne bawulira eddoboozi ery'omuntu ewala ng'ajja ayimba, ng'ayimba olumu ku nnyimba z'omu kitabo ekikadde Kutya-Kungi lwe yali amanyi era lwe yayagalalanga ennyo. Omuyimbi ne yeyerula mpola n'ayitita ddala awo mu kakubo okumpi n'akayumba ke. Yali Omusumba Omukulu, era yali atwala kisibo kye mu kifo wekyanywèranga amazzi. Ebigambo bye yali ayimba ne biyita mu ddirisa ne biyingira mu kayumba mwe baali, wamu n'amaloboozi g'endiga n'omusinde gw'ebigere byazo era n'enfuufu entono nga zigenda zimugoberera.\nNga amaloboozi amalala gali nga agalagiddwa okusirika okumala akaseera, ne waba akasirikiriro ng'Omusumba ayimba ng'ayita ku kayumba. Abaali boogera munda mu kayumba ne basirika mangu ago, newaba akasiriikiriro nga tewali ayogera. Luno lwe luyimba Omusumba lwe yali ayimba:\nEddoboozi ly'omwagalwa wange!\nOmutima gwange gwonna gusanyuse\nNg'abuukira ku nsozi\nNg'azinira ku busozi\nAlinganga enjaza ento oba empeewo\nAyanguwa ng'empewo era ow'amaanyi\nAlingiza mu ddirisa,\n"Golokoka, gwenjagala, omulungi gyendi,\nOmuzira ogwa toggo guweddewo,\nN'enkuba eyise tetukyagiraba.\nNe kamukuukulu ayita,\nMu nsi yonna ddumbi\nN'omutiini gwengeza etiini,\nGolokoka gwenjagala omulungi gyendi,\n"Lwaki ejjiba lyange lyekwèse?\nNg'ebintu ebirala byonna bisanyuka\nOoh, leka ndabe amasogo omulungi,\nOoh, leka mpulire eddoboozi lyo."\nKutya-Kungi bwe yali atudde munda mu kayumbake n'awulira eddoboozi ly'Omusumba ng'amubagulizaako, amuyita agende naye mu nsozi, n'alumwa nnyo mundaaye anti ng'atya okufuluma. Kano kekaali akabonero akekyãma keyamusuubiza okukozesa, era yali amugaambye abeere mwetegefu okumugoberera mangu ddala ng'akawulidde. Kaakati ali awo, asibiddwa mu kayumbake, yetooloddwa Okutya okuyitirivu, era nga tasobola nakumwanukula mu ngeri yonna, oba okumutegeeza nga bw'ali mu bwetaavu.\nWaaliwo akaseera oluyimba nga lwakawulirwa, weyali asobolera okumukowoolera okugena amuyambe, kubanga buli omu yali atidde era nga bonna basirikiridde. Naye teyamanya nga ne Bakutya nabo baali batidde nnyo, nga balowooza ng'agenda kumuyita, singa yakikola baalidduse awatali kulwa nga tebafaayo kukuyita mu mulyango. Kyokka yali ajjudde nnyo okutya, natasobola kukozesa kakisa ako, ate mu kiseera kino ky'ali tekikyasoboka. Akaseera akaddako yagenda okuwulira ng'emikono gya Kweralikirira gimukutte gimunywezeza emimwa gwe, n'emikono emirala nga gimukutte gimunywèreza mu ntebe.\nBw'atyo Omusumba n'ayitawo ku kayumbake, "yalingizaako mu ddirisa, nga bw'ayimba oluyimba lwebalagaana, naye n'atafuna kuddibwaamu kwonna. Bwe yaggwerayo n'ebigambo by'oluyimba lwe, n'omusinde gw'ebigere by'endiga nga tegukyawulirwa, ne kizuula nga Kutya-Kungi yali azirise, kuba emikono gya kizibwewe Kweralikirira gy'ali gimuziyizza empewo nga takyassa. Ab'oluganda lwe ne baagala bakozese akakisa kano bamusitule bamutwãle ewaabwe nga tategeera, naye ate mu ssaawa eno, abantu webaali baviira ku mirimu gyãbwe ng'abadda mu maka gaabwe, kale nga tekisoboka. Bakutya ne basalawo bamukuumire mu kayumbake okutuusa ng'enzikiza ekutte, olwo basibe Kutya-Kungi bamutwale nga tategedde.\nBwe baamala okuteesa eky'okukola, ne mutwala ne bamwebasa ku kitanda kye, ne bamulinda okudda engulu, basengabe abamu ne bagenda mu ffumbiro okwefunirayo eby'okulya ebyaliyo bye baali bayinza okwetwalirako. Abasajja bo, baasigala muddiiro nga banywa sigala, Ggume yeyasigala akuuma mulwadde mu kisenge kye. Mpolampola Kutya-Kungi n'addamu akategeera, n'amanya nga yali azirise olw'okutya okungi. Teyakowoola kufuna buyambi, kuba yali amanyi nga baliraanwabe baali bakyali ku mirimu gyabwe, naye gye baali! Nedda, obudde bw'ali buyise okusinga bwe yali alowooza, kuba yali aky'ali mu birowoozo n'awulira Muky. Mulwanyi-Omuzira, muliraanwawe mu kayumba ke. Bwe yawulira eddoboozi lye, Kutya-Kungi ne yewaayo alekaane asobole okufuna obuyambi.\nGgume yali tategedde era nga simwetegefu ku kye yali agenda okukola, mangu ago Kutya-Kungi n'asituka n'ava ku buliri n'agenda muddirisa n'akowoola n'eddoboozi eddene nga bw'asobola n'ayita muliraanwawe nti, "Mulwanyi-Omuzira! Mulwanyi-Omuzira! Jjangu onyambe. Yanguwako. Nyamba!" Bwe yawulira amuyita, Muky. Mulwanyi-Omuzira n'akyuka n'alengera obwenyi bwa Kutya-Kungi mu ddirisa nga yenna ng'afuuse, ajjudde okutya ng'amuwenya n'omukono mu bwangu. Mu kaseera katono n'alengera ng'awaliwo amusika okumugya mu ddirisa nga n'entimbe z'omuddirisa zizibaawo. Ekyo kyamumala bumazi, Muky. Mulwanyi-Omuzira ng'erinnya lye bweriri, n'adduka mangu n'agenda butereevu ku kayumba kaamuliraanwawe n'agezaako okuggulawo oluggi, naye yasanga lusibiddwa, n'atunula muddirisa n'alaba munda nga mujjudde ab'oluganda lwa Kutya-Kungi.\nMuky. Mulwanyi-Omuzira yali tatiisibwatiisibwa mangu bw'atyo olw'abantu ye beyayitanga, "Ekikukuulu ky'Okutya." N'ayisa mangu omutwe gwe muddirisa, n'ayogera n'eddoboozi eritiisa nti, "Mwenna mufulume mu nnyumba eno mugende mu ddakiika eno. Bwe mutafuulume mu ddakiika ssatu, nja kuyita Omusumba Omukulu. Ennyumba eno yiye, era munakitegeera singa abasanga wano."\nEbigambo bye by'ali bitiisa. Oluggi ne baluggulawo mu bwangu, Bakutya ne beeyiwa ebweru nga tebakyategeera, nga n'abamu babuuka bannaabwe nga bagezaako okufuluma mu bwangu. Muky. Mulwanyi-Omuzira n'amweenya anti ng'alaba engeri gye baddukamu nga bonna baswadde. Eyaseembayo bwe yafuluma Muky. Mulwanyi-Omuzira n'ayingira mu kayumba n'agenda awaali Kutya-Kungi eyali ajjudde okutya n'okweraliikira. Mpolampola yategeezebwa engeri gye yabonyabonyezebwaamu n'entegeka eyali ekoleddwa okumunyaga mukazi wattu obudde nga buzibye.\nMuky. Mulwanyi-Omuzira kululwe yali tamanyi kutya kye kitegeeza, era yali agobye ekibiinja kya Bakutya ng'ali yekka. Yali ayagala okunenya omuwala omusiru, obuteerwanako mangu ng'ali n'ab'oluganda lwe, n'okubagoba nga tebanamukwatako. Naye bwe yamutunuulira mu maaso ge, yenna ng'akyuse ng'atunuza kutya nga n'okukankana akankana omubiri, n'ayebuuza nti, "Kirina mugaso ki okumunenya?" Tasobola kukikola mukazi wattu, naye alinga bo era akyalimu Okutya mu mubiri gwe, era omulabe bwakubeeramu gwe ekyo ky'olina okusuubira. N'ajjukira n'ayogera nti, 'Mazima ndowooza tewali mulala okugyako Omusumba yekka y'asobola okumuyamba.'\nKale mu kifo kyokumunenya n'amusiisitira, nga bw'amugamba n'ekisa ekingi ng'omuzadde nti, "Kaakati munnange, nga bw'oggwaamu okutya, kangende mu ffumbiro nfumbeyo ekikopo kya ccaayi tunywe ffembi ojja kubeera bulungi mu bwãngu." N'ayongerako nakino nti, 'Singano babadde baatutekeddeko ebbinika,' Bwe yayingira mu ffumbiro n'alaba ekitambaala nga kitekeeddwa ku meeza, ng'abaganyi abataali bayite nga bataddeko eby'okulya bye baali basibye okwetwãlira, bye baaleka mu bwangu nga tebesiimidde.\nN'ayogera n'obusungu nti, "Bano bantu ki, ate n'amwenya bwe yajjukira engeri gye baddukamu nga bamulabye. We baamalira okunywa ccaayi waabwe, Muky. Mulwanyi-Omuzira ng'abalumbaganyi abo bonna abagobyewo, Kutya-Kungi ng'atandise okutereera mu mbeeraze. Enzikiza yali ekutte era nga n'obudde buyise nnyo, nga Kutya-Kungi tasobola kugenda ku kidiba kusisinkana Musumba kumutegeeza nsonga yamugaanyi kumuddamu ng'amuyita. Yali alina kulinda budde kumala kukya.\nMuky. Mulwanyi-Omuzira n'amugamba nti, 'nga bwe yali akooye ennyo, agende yeebake.' Muliraanwawe n'amubikka bulungi, n'amunywegera n'amugumya. Yali ayagala okumusuza ekiro ekyo, naye Kutya-Kungi, bwe yamanya ng'alina abagenyi, n'amugamba addeyo. Kyokka nga tanagenda, Muky. Mulwanyi-Omuzira n'amuteekera akadde awo ku kitanda kye, era n'amusuubiza nga bwe wabaawo ekimutiisa ekiro akube akadde, ab'ekika kya Mulwanyi-Omuzira kyonna bagya kumutuukako mangu okumuyamba. Ebyo bwe byaggwa, n'agenda ne Kutya-Kungi n'asigala yekka mu kayumbake.\n**** Ekitabo kino kya ddiba lya lupapula oluweweevu obulungi,era nga lugoonvu.****\nORDER FORM - Print out this .txt file for convenience if ordering by mail.\nE-MAIL US -For any comments, critics, questions about these Books, or whatever you need to know about Luganda Christian Services, please feel free to drop us a line. Send them to us at ministry@lugandaministry.org\nThis entire site, including all pages,Copyright 2000 - 2008 Luganda Christian Services Inc. All rights reserved. Send mail to:Luganda Christian Services Inc. P.O. Box 5213, Glendale, Arizona, USA 85312. Or P.O. Box 95 Luwero - Kampala Uganda


Bukedde Online - Waabaddewo okusika omuguwa mu kuziika omubaka wa Iganga\nWaabaddewo okusika omuguwa mu kuziika omubaka wa Iganga\nAlumbye mukazi we eyanoba n'amukuba ennyondo...\nSsebaana alese azimbidde muganzi we loogi...\nFAMIRE ya Grace Hailat Kaudha, abadde omubaka omukazi owa disitulikiti ye Iganga etabuse ne bba w’omugenzi ng’entabwe eva ku kifo kye balina okumuziikamu.\nBYA KIZITO MUSOKE NE IVAN WAKIBI\nOkuva omubaka lwe yafa ku Lwokutaano ekiro mu ddwaaliro lye Kawempe, wajjawo obutakkaanya ku kifo omugenzi gy’alina okuziikibwa.\nEno y’emu ku nsonga eyayongezesezzaayo okuziika okutuuka ku Ssande, wadde ng’okuziika kwali kusuubirwa ku Lwamukaaga engeri omufu gy’abadde Omusiraamu.\nOmulambo olwatuusiddwa mu maka ga Abdul Rahim Toto, bba w’omugenzi era omusuubuzi omututumufu mu kibuga Iganga, aba famire y’omusajja ne batandika okugamba nti bagenda kumuziika mu limbo esangibwa mu Nabidongoa Zooni.\nKyokka aba famire ya Magumba, abazaala omugenzi nabo baakumye olumbe mu Nkono Zooni mu maka gaabwe nga bagamba nti omuntu waabwe balina kumuziika ku biggya bya bajjajjaabe e Magogo mu ggombolola ye Nawaninvi mu disitulikiti y’e Iganga.\nEnjuyi zombi zaakedde mu nteeseganya ezaamaze ekiseera, kyokka ng’obwedda famire zonna ziri waazo. Obwedda kye bamala okukkaanyako nga batuma Farouk Nakyoma, mwannyina w’omugenzi n’azzaayo obubaka.\nWabula oluvannyuma aba famire ezaala omubaka Kaudha baawangudde n’aziikibwa ku biggya bya bajjajjaabe e Magogo ate omwana gwe baamulongoosezzaamu n’aziikibwa mu limbo ye Nabidongoa.\nEmikolo gy’okusabira abagenzi gyabadde ku ssomero lya Iganga Municipal Council Primary School nga Mufti wa Uganda, Sheikh Shaban Ramathan Mubajje ye yakulembeddemu okusaba.\nKADAGA AZZIZZAAYO AMABUGO\nSipiika Rebecca Kadaga ye yabadde omukungubazi omukulu, kyokka yawaliriziddwa okuzzaayo amabugo ge yabadde azze nago n’ategeeza nti ayagala famire ne bba w’omugenzi basooke bakkaanye ku ngeri y’okulabiriramu omwana Ali Amal ow’emyaka ebiri eyasigadde.\nEzimu ku ssente ze yasigazza ze yabadde yeetisse mwabaddemu eza Pulezidenti Museveni obukadde 20, akabondo k’ababaka ba Palamenti abava mu Busoga 20,000,000/-, Karamoja Parliamentary Caucus 1,500,000/-, Teso Parliamentary Caucus 3,400,000/-, akabondo k’ababaka ba UPDF 1,000,000/-, ne ssente z’ababaka abalala.\nOmwana yaziikiddwa ku ssaawa 4:00 ez’enkya ate maama n’aziikibwa ku ssaawa 10:00 ez’olweggulo.\nAbabaka ba Palamenti abaasobye mu 100 beetabye mu kuziika, awamu ne baminisita.\nOMUGENZI BAMUBBULEMU OMUZIKITI - MUKULA\nCapt. Mike Mukula, amyuka ssentebe wa NRM atwala ekitundu ky’obuvanjuba yawaddeyo obukadde butaano ng’amabugo. Yennyamidde olw’omuwendo gw’abakyala abafi ira mu ssanya mu Uganda.\nYasuubizza okuwaayo obusawo bwa seminti 100 buyambe mu kuzimba omuzikiti mu Iganga ogunabbulwamu omugenzi.\nAbdul Rahim Toto, abadde bba w’omugenzi yagambye nti baasisinkana ne Kaudha mu 2005 ne bawoowebwa mu butongole mu 2009 oluvannyuma lw’okukyala.\nMu Palamenti Kaudha abadde atuula ku kakiiko akakwasisa amateeka\nGrace Hailat Kaudha,


Bukedde Online - Lwakataka ayimbuddwa\nLutaaya haaya agenda kugisoma ne Irene Namatovu\nOmusamize agamba okuyamba Kadaga n'afuna e...\nWAABADDEWO akatemba ku kkooti ento e Mukono, omuvuzi w'emmotoka z'empaka Posiano Lwakataka bw'abadde aleeteddwa okweyimirwa. Oluvannyuma lw'okumaliriza okusasula ensimbi 1,000,000/- kkooti z'easabye, omu ku basajja be yatwalidde omu ku baserikale b'ekkomera abadde akuuma akaduukulu ka kkooti, ekiwandiiko kya kkooti ekiragira okuyimbula Lwakataka.\nOmuserikale yaggudde akaduukulu n'asoma erinnya lya Lwakataka bn'abuukayo omulundi gumu olwo basajja be abaabadde bamulinze edda baagenze bamwenyugako omu kw'omu nga bwe bamubugiriza.\nEmmotoka eziwerako zaabadde zimulinze ku ggeeti ya kkooti nga zitokota era n'okuyingira munda baamusukumyemu busukumi nga batya nti yandikwatibwa nga yaakayimbulwa olwo ne basimbula nga be bagoba.\nWabula ye ssentebe wa Kiwanga Lwanda ng'ono Lwakataka gy'agambibwa okuzza omusango akiikidde kkooti ensingo okuyimbula Lwakataka kubanga tebalina kye baategedde nti, agenda kweyimirirwa. Lugolobi yalabudde Lwakataka obutadda ku kyalo kino kukolererako ffujjo ate akkirize okugondera ebiragiro bya kkooti.\nWiiki ewedde Lwakataka ne Muganda Sekitoleko baasindikibwa ku limanda mu kkomera e Kauga okutuusa nga February 4, 2019 ku misango gy'okwonoona ebintu oluvannyuma lw'omulamuzi okugoba abamu ku bakyala be abaali bazze okumweyimirira nti tebalina bisaanyizo kweyimirira muntu waabwe. Omusango guddamu wiiki ejja nga guli mu maaso g'omulamuzi Patience Koburunga


Bukedde Online - Kaliisoliiso ayingidde mu mivuyo gya Lubiri SS\nKaliisoliiso ayingidde mu mivuyo gya Lubiri SS\nEbyokwerinda e Bundibugyo ne Kasese bissid...\nKALIISOLIISO wa gavumenti ayingidde mu mivuyo egyetobese mu ntambuza y’emirimu ku ssomero lya Lubiri Senior Secondary School oluvannyuma lw’abamu ku bazadde n’abakwatibwako okwekubira enduulu nti omukulu w’essomero Haji Ali Mugagga alina by’abakaka okukola n’okusasulira ebitali mu mateeka.\nBya BENJAMIN SSEBAGGALA ne HASIFAH NAAVA\nHaji Mugagga wabula yayanukudde ku bimwogerwako n’ategeeza nti ensonga abamu bazitutte wala era ku nkomerero y’omwezi oguwedde abakungu okuva mu ofiisi ya Kaliisiliiso wa gavumenti baasituse ne bagenda ku ssomero nga banoonyereza ku nsonga ez’enjawulo.\nHaji Mugagga ayogerwako ng'adibaze essomero\nObugulumbo mu ssomero lino buvudde mabega okuva Haji Mugagga lwe yakyusibwa okuva mu Gombe SS okudda e Lubiri n’aleetawo enkyukakyuka okwali n’okuwa abayizi Abasiraamu enkizo ne babafunira ekifo we basaalira abamu kye bawakanya nga bagamba nti essomero lino ligatta eddiini zonna okuva emabega libadde terisukkulumya ddiini emu ku ndala.\nMu 2010 waaliwo okusika omuguwa mu bazadde n’abakulira essomero ng’abazadde bawakanya okusasula 40,000/- abakulira essomero ze baali bataddewo nti bazisasule basobole okufuna alubaamu omuli ebifaananyi by’abaasomera mu Lubiri SS.\nAbazadde baaziwakanya nga bagamba nti ssente zaali nnyingi nnyo.\nENSONGA KALIISOLIISO Z’ANOONYEREZAAKO\n1 Okuwaliriza abayizi n’abazadde okugula ensawo z’abayizi ku ssomero ku 35,000/-.\n2 Essomero ly'abayizi abava ebweru kyokka okuva emabega nga waliwo ebisulo ebipangisibwa abava ewala ne basobola okuva awo nga basoma naye bagamba nti Haji Mugagga yabissaako amateeka amakakali naye nga gattira abamu ku liiso.\n3 Bagamba nti yakyusa yunifoomu y’essomero nga tayise mu mitendera kubanga okuva edda ng’abawala okuva ku S1-S4 bambala kiteteeyi ate haaya ne bambala sikaati ne bbulawuzi n’enviiri ento.\nAbalenzi S1 – S4 nga bambala mpale nnyimpi haaya mpale mpanvu naye kati abawala Abasiraamu babikka ku mitwe obukaaya.\n4 Buli ssaawa 7:00 abayizi Abasiraamu babakkiriza okugenda mu muzikiti gwe baazimba munda mu ssomero ne basaala kyokka ab’enzikiriza endala ng’Abalokole baabagaana okugenda ku “Lunch hour” ne Scripture Union ne bagiwera.\n5 Kigambibwa nti buli muyizi omupya ayingira mu ssomero bamusasuza 42,000/- ezitateekebwa ku fiizi, beebuuza zikola mulimu ki?\n6 Bagamba nti yaggyewo Bbaasa n’abakozi abalina obukugu mu byensimbi n’aleeta abawala abakyasoma be bakola ku byensimbi abamu ku bakozi kye bawakanya.\nAKULIRA ESSOMERO ANNYONNYODDE\nHaji Mugagga yakakasizza nti abakulu okuva mu ofiisi ya Kaliisoliiso bazze ku ssomero ne bamubuuza ku nsonga ez’enjawulo naddala enkwata y’ebyensimbi.\n“Twabalaze ebiwandiiko bye baabadde baagala byonna era ne bagenda,” Mugagga bwe yategeezezza Bukedde Online.\nAgamba nti okuleeta abawala abakyasoma bakole ku byensimbi kituufu yava nabo e Gombe ne bamalira Haaya ku Lubiri SS nga kati bali ku Yunivasite e Makerere era okujja okukolera e Lubiri bali mu kugezesebwa (Internship).\nYannyonnyodde nti Bbaasa w’essomero waali bano bamuyambako kukung’anya ‘bank slip’ z’abayizi.\nYawakanyizza abakimussaako nti alina enkolagana ey’enjawulo n’abayizi abawala n’ategeeza nti buli muyizi obutayawula mu kikula abayisa bulungi.\n“Abo baana bakuze, era basasulwa akasiimo ka mitwaalo 20 buli mwezi.\nSirina nkolagana yanjawulo nabo alina obukakafu abuleete,” Mugagga bwe yaggumizza.\nYategeezezza nti obuzibu buno buvudde mu basomesa abamu abeekobaana n’abayizi okugezaako okutondawo embeera ey’okukontana mu ssomero.\nENSONGA MINISITA MUYINGO AZIYINGIDDEMU\nMinisita avunaanyizibwa ku byenjigiriza ebya waggulu, JC Muyingo agambye nti ensonga zino zibadde tezinnaba kutuuka mu ofiisi ye n’ategeeza nti yabadde aziwulira mulundi gusooka.\n“Essomero lirina olukiiko oluliddukanya naye tewali yali azze mu minisitule kwemulugunya.\nNgenda kuyita abakulira essomero mu bwangu ddala bannyinyinnyole ebigenda mu maaso. Bwe bibeera nga bituufu, ensonga tujja kuzigonjoola,” minisita Muyingo bwe yalung’amizza.\nKALIISOLIISO WA GAVUMENTI W’ATUUSE\nAli Munira omwogezi wa ofiisi ya Kaliisoliiso wa gavumenti yategeezezza nti okunoonyereza ku nsonga zino kukyagenda mu maaso era etteeka likugira okukubaganya ebirowoozo oba okunnyonnyola akawonvu n’akagga nga tebannaba kumaliriza kunoonyereza kukola lipoota.\nEyabbye engoye za mukama we gamukanuse\nPoliisi eyazizza Monitor ne Red Pepper\nNNALULUNGI wa Uganda alondebwa nkya\nAba takisi bazzeeyo mu kkooti ku ssente z''empooza\nAbatakisi babaze amateeka okulwanyisa abazibbiramu


Nsimbe tatidde Ttiimu ya Ennyimba\nNsimbe, eyasangiddwa mu kutendekebwa kwa Vipers e Kitende, yategeezezza nti okuwangula Enyimba si kizibu kuba abazannyi baayo si balungi kusinga ba Vipers. “Abazannyi ba Enyimba kye basinga ku bange bwe buwagguufu naye mu mupiira tebalina kye batusinga.\nSinga aba Enyimba balungi bandibadde mu liigi za Bulaaya, naye tuli nabo mu Afrika. Ekirungi omutindo gw’abazannyi bange guwa essuubi nti bye mbatendeka babitegeera,” Golola bwe yategeezezza.\nYayongeddeko nti abaddenga alaba emipiira gya Enyimba nga tagifaako nti kyokka agenda kwongera okwetegereza obutambi bwayo azuule amaanyi n’obunafu bwayo.\nGuno gwe mulundi Vipers gw’egenda okusooka okuzannya empaka za Afrika kyokka Nsimbe agamba nti obumanyirivu bwa Mike Mutyaba, Sadam Juma, Kizito Keziron, Patrick Ssembuya, William Wadri ne Erisa Ssekisambu bugenda kubayamba. Ttiimu zombi zaakudding’ana mu wiiki bbiri\nNsimbe, eyasangiddwa mu kutendekebwa kwa Vipers e Kitende, yategeezezza nti okuwangula Enyimba si kizibu kuba abazannyi baayo si balungi kusinga ba Vipers. “Abazannyi ba Enyimba kye basinga ku bange bwe buwagguufu naye mu mupiira tebalina kye batusinga. Singa aba Enyimba balungi bandibadde mu liigi za Bulaaya, naye tuli nabo mu Afrika. Ekirungi omutindo gw’abazannyi bange guwa essuubi nti bye mbatendeka babitegeera,” Golola bwe yategeezezza. Yayongeddeko nti abaddenga alaba emipiira gya Enyimba nga tagifaako nti kyokka agenda kwongera okwetegereza obutambi bwayo azuule amaanyi n’obunafu bwayo. Guno gwe mulundi Vipers gw’egenda okusooka okuzannya empaka za Afrika kyokka Nsimbe agamba nti obumanyirivu bwa Mike Mutyaba, Sadam Juma, Kizito Keziron, Patrick Ssembuya, William Wadri ne Erisa Ssekisambu bugenda kubayamba. Ttiimu zombi zaakudding’ana mu wiiki bbiri


Bukedde Online - Eby'okwerinda byongedde okunywezebwa olw'abalumbaganyi abagambibwa okwesogga Uganda\nEyatwalibwa ku kyeyo afudde abaamutwala ne...\nABEEBYOKWERINDA mu Uganda bongedde okunyweza ebyokwerinda oluvannyuma lw’abatujju b’akabinja ka ISIS ne Islamic State of Iraq basatu okwagala okwesogga eggwanga nga bayita ku nsalo ya Uganda ne Congo.\nAkasattiro kaabadde kamaanyi naddala mu biseera bya Easter aba ISISI bwebaalangiridde nti, nti bebaakoze obulumbaganyi ku Bovata mu tawuni y’e Beni mu bukiika ddyo bwa Kivu omwafiiridde bannansi ba Congo munaana.\nAkabuga k’e Beni, kali kiromita ntono nnyo okuva mu disitulikiti y’e Kasese mu Uganda. Mu Kabuga kano, abatujju ba ISIS webaakubye enkambi yabwe nebateekawo ne bendera yabwe.\nGuno, gwemulundi ogusoose abatujju ba ISIS okutwala obuvunanyizibwa ku butujju obubadde bukolebwa mu Congo ekitadde amawanga ag’omuliraano ku bunkenke naddala Uganda.\nAbeebyokwerinda mu Uganda, baafunye amawulire nti, abatujju basatu okuva mu nkambi ya ISIS gyeyakubye mu Kabuga k’e Beni, abaabadde bakulembeddwamu Rashid Abdul Tawab n’abalala babiri abatanamanyika mannya okuli n’omukazi, baabadde baagala kusala nsalo okuyingira mu Uganda.\nEnsonda mu byokwerinda zaategeezezza nti, okuva eyali omuduumizi wa ADF, Jamil Mukulu lweyakwatibwa e Tanzania naakomezebwawo mu Uganda okuvunaanibwa emisango gy’obutujju n’obutemu, ebikolwa eby’ekitujju ku North Kivu bibadde byakendeera.\nEbitongole byeebyokwerinda byonna mu Uganda, bimalirivu okwanganga aba ISIS mu mbeera yonna singa banagezaako okwagala okukola obulumbaganyi ku Uganda.\nIsaac Ssawe akulira ebikwekweto mu ISO yakakasizza nti, abatujju ba ISIS mwebali mu kitundu era bandiyagala okukola obulabe ku Uganda essaawa yonna.\nYagaseeko nti, babadde bagezaako okuyingira Uganda enfunda eziwera nga balemwa naagattako nti, baafulumizza ebifaananyi by’abatujju abaagala okwesogga Uganda okumanyisa abantu webabalabirako batemye ku beebyokwerinda.\nOmwogezi wa UPDF, Brig. Richard Karemire yategeezezza nti, UPDF ebbanga lyonna ebaddewo okukuuma BAnnayuganda n’ebintu byabwe era eggya kusigala ng’ekola ekyo tewateekeddwa kubeerawo kweralikirira kwonna.\nYagaseeko nti, oba ebya ISIS okubeera e Congo bituufu oba bikyamu, UPDF weeri okukuuma Bannayuganda n’ebyabwe.\nOmwogezi wa poliisi mu ggwanga, Fred Enanga yagambye nti, poliisi nayo eri bulindaala okwanganga n’okusanyaawo enkambi z’abatujju zonna mu ggwanga.\nRashid Abdul Tawab,


Olubereberye 44 LCB - Geneza 44 NTLR | Biblica América Latina\nOlubereberye 44 LCB - Geneza 44 NTLR\n1Awo Yusufu n’alagira omuweereza mu nnyumba ye nti, “Jjuza ensawo z’abasajja emmere nga bwe basobola okugyetikka, era oteeke ensimbi za buli omu mu nsawo ye. 2 Era oteeke ekikopo kyange, ekya ffeeza, mu kamwa k’ensawo ya muto waabwe, wamu n’ensimbi ze ez’okugula emmere.” N’akola nga Yusufu bwe yamugamba.\n3 Emmambya eba evaayo abasajja ne basiibulwa n’endogoyi zaabwe. 4 Bwe baali baakava mu kibuga Yusufu n’agamba omuweereza we nti, “Golokoka obagoberere bw’obatuukako obabuuze nti, ‘Lwaki musasudde ekibi olw’ebirungi? Lwaki mubbye ekikopo kyange ekya ffeeza? 5 Mu kino mukama wange si mwanywera, era si kyalaguza? Mu ekyo mukoze bubi.’ ”\n6 Bwe yabatuukako n’abategeeza ebigambo ebyo. 7 Ne bamugamba nti, “Mukama waffe lwaki ayogedde ebigambo ebyo? Olowooza tuli bantu ba ngeri ki abayinza okukola ekintu ng’ekyo? 8 Laba, ensimbi ze twasanga ku mimwa gy’ensawo zaffe twazikuddiza okuva mu nsi ya Kanani, kale twandisobodde tutya okubba ffeeza oba zaabu okuva mu nnyumba ya mukama wo? 9 Oyo gw’onookisanga nakyo mu ffe abaddu bo, afe, era naffe tuliba baddu ba mukama wange.”\n10 N’abaddamu nti, “Kale kibeere nga bwe mwogedde, oyo anaasangibwa nakyo abeere muddu wange, naye abalala mu mmwe tewaabe abaako ky’avunaanwa.” 11 Amangwago buli omu nassa ensawo ye wansi n’agisumulula. 12 N’alyoka abaaza ng’asookera ku asinga obukulu okutuuka ku asembayo obuto; ekikopo ne kisangibwa mu nsawo ya Benyamini. 13 Awo ne bayuza engoye zaabwe, buli omu n’atikka endogoyi ye, ne baddayo mu kibuga.\n14 Yusufu yali akyali mu nju, Yuda ne baganda be bwe baatuuka gy’ali, ne bagwa mu maaso ge ne bamuvuunamira. 15 Yusufu n’abagamba nti, “Kiki kino kye mukoze? Temumanyi nti omuntu ali nga nze asobola okuvumbula kye mukoze?”\n16 Yuda n’addamu nti, “Tunaddamu ki mukama wange? Tunaayogera ki? Oba tuneggyako tutya omusango? Katonda avumbudde obwonoonyi bw’abaddu bo, laba tuli baddu ba mukama wange, ffenna, ffe n’oyo asangiddwa n’ekikopo.” 17 Yusufu n’addamu nti, “Ekyo sijja kukikola, wabula oyo asangiddwa n’ekikopo, y’anaaba omuddu wange, naye mmwe mwambuke mirembe, mutuuke eri kitammwe.”\n18 Awo Yuda n’alaga eri Yusufu n’agamba nti, “Ayi mukama wange nkusaba omuddu wo abeeko kyayogera gy’oli, n’obusungu bwo buleme kubuubuuka eri omuddu wo; kubanga oli nga Falaawo yennyini. 19 Mukama wange yabuuza abaweereza be nti, ‘Mulina kitammwe oba muganda wammwe?’ 20 Ne tuddamu mukama wange nti, ‘Tulina kitaffe, musajja mukulu, ne muganda waffe atusinga obuto, omwana gwe yazaala mu bukadde bwe, ne muganda wa muto waffe, yafa; muto waffe yekka y’aliwo, eyasigalawo yekka ku baana ba nnyina; era kitaawe amwagala nnyo.’\n21 “N’olyoka ogamba abaddu bo nti, ‘Mumundeetere, mmulabeko.’ 22 Twategeeza mukama wange nti, ‘Omulenzi tayinza kuva ku kitaawe, kubanga bw’amuvaako, kitaawe alifa bufi!’ 23 N’oddamu abaddu bo nti, ‘Muto wammwe bw’ataliserengeta nammwe, temugenda kulaba maaso gange.’ 24 Bwe twaddayo eri omuddu wo kitaffe, twamutegeeza ebigambo ebyo, mukama wange. 25 Kale kitaffe bwe yagamba nti, ‘Muddeeyo mutugulire ku mmere,’ 26 ne tumuddamu nti, ‘Tetusobola kuserengeta. Muto waffe bw’atagenda naffe tetujja kugenda kubanga tetusobola kulaba maaso ga musajja oli nga muto waffe tali naffe.’\n27 “Awo omuddu wo, kitaffe n’atugamba nti, ‘Mumanyi, mukazi wange yanzaalira abaana abalenzi babiri; 28 omu yambulako, ne njogera nti mazima yataagulwataagulwa; era siddangayo kumulaba. 29 Bwe muntwalako n’ono, akabi ne kamutuukako, muliserengesa envi zange emagombe nga nkungubaga.’\n30 “Kale kaakano, bwe nzirayo eri omuddu wo kitange ng’omulenzi tali naffe, obulamu bwe nga bwe bunyweredde ku bw’omulenzi, 31 bw’anaalaba ng’omulenzi tali naffe, ajja kufa, n’abaddu bo baliserengesa envi z’omuddu wo kitaffe emagombe ng’akyakungubagira omwana we. 32 Kubanga omuweereza wo yeeyimirira omulenzi eri kitange; nga ŋŋamba nti, ‘Bwe sirimuzza gy’oli ndiba n’obuvunaanyizibwa n’okunenyezebwa ennaku zonna ez’obulamu bwange.’\n33 “Kale kaakano nkwegayirira, omuddu wo nsigale ng’omuddu wa mukama wange, mu kifo ky’omulenzi; omulenzi omuleke addeyo ne baganda be. 34 Kale n’addayo ntya eri kitange ng’omulenzi tali nange? Ntya okulaba akabi akayinza okutuuka ku kitange.”


Bukedde Online - Cranes lwe yasimattuka okufiira mu nnyonyi\nEMIZANNYO gizze gigwamu ebikangabwa eby'amaanyi ne mufiiramu abazannyi. Ebimu ku bino bwe bubenje bw'ennyonyi okugeza; Nga April 27, 1993 abazannyi n'abakungu ba ttiimu y'eggwanga eya Zambia baafiira ku kisaawe e Libreville ekya Gabon nga bagenda okuzannya ne Senegal mu gyasunsula abeetaba mu World Cup ya 1994.\nCranes eyasamba Congo Brazaville e Kumasi .\nAte nga February 6, 1958, ttiimu ya ManU yagwa ku kabenje e Munich mu Girimaani ng'eva okuzannya ne Red Star Belgrade (Yugoslavia) ne kufaako abantu 23. Ate nga October 29, 2018, nnaggagga wa Leicester City, Vichai Srivaddhanapradoha naye yafiira mu nnyonyi nga yaakasimbula ku kiasawe (King Power Stadium) kya kiraabu eno.\nWano mu Uganda, ekyekango ky'akabenje k'ennyonyi kyaliwo mu 1978 nga ttiimu y'eggwanga eya Cranes yasimattukira watono. Cranes yali eva Accra ekya Ghana gye yakubirwa bannyinimu ggoolo 2-0 ku fayinolo eyali mu kibuga Kumasi.\nNga March 17,1978, abakungu n'abazannyi ba Cranes nga bamaze okuwangulwa Ghana ku fayinolo, nga bonna beenaanise emidaali gya ffeeza mu bulago, baasiba engugu zaabwe okwolekera ekisaawe ky'ennyonyi mu Accra, balinnye badde ku butaka. Ku ssaawa 6:00 ez'ekiro, baalinnya ennyonyi ya Ethiopian Airways eyalina okusooka okuyitira e Lagos (Nigeria) ne Douala (Cameroon) nga tennabatuusa Ntebe.\nEnnyonyi ng'eneetera okutuuka e Ntebe, olufu lwali lwa maanyi mu bbanga ekyaleetera omugoba waayo obutalaba bulungi n'alagira abaagirimu bonna okunyweza enkoba kuba yali anaatera okugissa ku ttaka. Mu kukka, ennyonyi yali ku misinde egya yiriyiri ekyaleeta entiisa ku buli eyagirimu era buli omu n'atandika okusaba mu ddiini ye.\nOmugoba w'ennyonyi eno yasazaamu eky'okugisuula ku kisaawe ky'e Ntebe n'agyolekeza e Kenya ekiwejjowejjo nga bali ku Jomo Kenyatta International Airport.\nMu kugikebera, kyazuulwa nga yingini yali efunye obuzibu era wadde yakanikibwa, abazannyi ba Cranes beerema okugiddamu okutuusa aba Ethiopian Airways bwe baabafunira endala eyabatuusa e Ntebe. Mu kusooka, abazannyi baasaba baddireyo mu bbaasi ya Akamba.\nBwe batyo aba Cranes bwe baasimattuka okufa era bangi baawulirwa bagamba nti, "Okuddamu okulinnya ennyonyi kkoyi!" kigonyageorge13@gmail.com 0772832149.\nTosiba katambaala ku geero\nBwâ€™oyitiriza okukola â€˜tongsâ€™ zikutula enviiri


تفسير الفرقان - الترجمة اللوغندية - المؤسسة الإفريقية للتنمية الموسوعة القرآنية\n1. Musukkulumu oyo eyassa Kur’ani ku mudduwe eyawula wakati w'amazima n'obulimba alyoke abeere omutiisa eri ebitonde.\n2. Oyo (Katonda) bubwe yekka obufuzi bw'eggulu omusanvu n'ensi era teyeeteerawo mwana era talina amwegattako mu bufuzi era yatonda buli kintu naakikola olukola olukisaanira.\n3. Ate (abatakkiriza) bamuvaako ne beeteerawo ba katonda abalala abatalina kintu kyonna kye batonda so ng'ate bbo baatondebwa, era nga tebalina buyinza kwetuusaako kabi oba ekirungi, era tebalina buyinza ku kufa wadde ku bulamu wadde ku kuzuukira.\n4. Abaakaafuwala bagamba nti ebigambo (bya Muhammad) tebirina kye biri okugyako okuba nti bulimba bwe yagunjaawo, era abantu abalala ne bamuyamba ku bwo, olwo nno ne baba nga baleese okweyisa obubi n'okutemerera.\n5. Era ne bagamba nti (byayogera) nfumo z'abaasooka, yasaba ne zimuwandiikirwa olwo nno zimusomerwa enkya n'eggulo.\n6. Bagambe nti (Kur’ani) yagissa oyo amanyi ebyama byo mu ggulu omusanvu ne nsi, mazima yye (Katonda) bulijjo musonyiyi musaasizi.\n7. Era baagamba nti: ono mubaka wangeriki alya emmere naatambula mu butale!, singa Malayika yassibwa gyali naabeera mutiisa awamu naye (nga amuyambako).\n8. Oba eby'obugagga nebissibwa gyali (okuva mu ggulu) oba abe nga alina e nnimiro mwalya. Era abeeyisa ne bagamba nti temulina gwe mugoberera okugyako omusajja omuloge.\n9. Laba engeri gye bakukubira ebifaananyi, olwo nno ne babula, n'olwekyo tebayinza kufuna kkubo libazza (ku mazima).\n10. Musukkulumu oyo singa aba ayagadde yaalikuteereddewo ebirungi okusinga ebyo, (nga nabyo) g'emalimiro agakulukutiramu emigga era naakuteerawo embiri.\n11. Wabula (ekibaleetera obuzibu kwe kuba nti) balimbisa olunaku lw'enkomerero, ate nga twategekera abalimbisa olunaku lw'enkomerero omuliro Saira.\n12. (Omuliro ogwo) bwe gulibalaba okusinziira ewala baliwulira mu gwo okutokota n'okududuma.\n13. Bwe balisuulibwa mu gwo, nga buli omu asuulibwa mu kifo ekifunda nga balijjiddwa, olwo nno balikaaba yaaye.\n14. Baligambibwa nti temukaaba ‘yaaye’ mulundi gumu, mukaabe ‘yaaye’ emirundi mingi.\n15. Bagambe nti ekyo (eky'okuyingira omuliro) kye kirungi oba e jjana ey'olubeerera eyo eyalagaanyisibwa abatya Katonda, egenda kubeera mpeera gye bali era nga buddo.\n16. Muyo bagenda kufuna bye baagala baakubeeramu obugenderevu (ekyo) ku Mukama omulabiriziwo ndagaano erina okukuumwa obutiribiri.\n17. N'olunaku lwalibakungaanya n'ebyo bye basinza ne baleka Katonda alibagamba nti mmwe mwabuza abaddu bange abo oba be baabulwa ekkubo.\n18. Baligamba nti: wasukkuluma Mukama. Tekitugwanirangako kweteerawo bakuumi balala ne tukuvaako, wabula wabeeyagaza ne bakadde baabwe okutuusa lwe beerabira okutendereza ne baba abantu ab'okuzikirira.\n19. (Katonda alibagamba nti) mazima babalimbisizza ku ebyo bye mwogera temusobola kweggyako bibonerezo wadde okutaasibwa, oyo yenna eyeeyisa obubi mu mmwe tumukombesa ku bibonerezo ebikambwe.\n20. Era tetwatuma olubereberye lwo babaka okugyako nga mazima bbo baliira ddala emmere nga batambula ne mu butale, era netufuula abamu ku mmwe ekikemo eri abalala, abaffe munagumiikiriza, bulijjo Mukama omulabiriziwo alabira ddala.\n21. Abo abatasuubira kutusisinkana ne bagamba nti singa twassibwako ba Malayika oba netulaba Mukama omulabirizi waffe, mazima beekuza nnyo mu myoyo gya bwe ne babula olubula oluyitirivu.\n22. Olunaku lwe baliraba ba Malayika tewaliba mawulire ga ssanyu ku lunaku olwo eri aboonoonyi, era (ba Malayika) baligamba nti: kikafuuwe tekigenda kubaawo (omu ku mmwe okuyingira (e jjana).\n23. Awo nno tulidda ku buli mulimu gwe baakola ne tugufuula olufufugge olufuumuddwa.\n24. Abantu b'o mu jjana ku lunaku olwo be baliba n'obutuulo obulungi, era be baliba n'ebifo ebirungi ebiwummulirwamu.\n25. N'olunaku eggulu lwe liriyatikamu ne riba nga lijjudde ebire, era ba Malayika ne bassibwa olussibwa.\n26. Obufuzi obwa nnamaddala ku lunaku olwo buliba bwa Mukama Katonda ow'ekisa ekingi, lugenda kuba lunaku luzito nnyo ku bakaafiiri.\n27. Era olunaku eyeeyisa obubi lwaliruma engaloze aligamba nti zinsanze, singa nateekawo ekkubo erinnyunga ku Mubaka.\n28. Nga ndabye nze singa ssaafuula gundi w'amukwano.\n29. Mazima yambuza nanzigya ku kubuulirira oluvanyuma lw'okuba nti kwanzijira, anti bulijjo Sitane ayabulira omuntu.\n30. Omubaka aligamba nti ayi Mukama omulabirizi wange, mazima abantu bange Kur’ani eno baagifuula kifulukwa.\n31. Era bwe kityo buli Nabbi twamuteerawo omulabe nga ava mu boonoonyi, era Mukama omulabiriziwo amala okuba nga ye mulungamya era omutaasa.\n32. Abo abaakaafuwala ne bagamba nti singa Kur’ani yassibwa ku ye omulundi gumu, twagissa bwe tutyo (mu bitundu tundu) tube nga tunyweza nayo omutimagwo era ne tugikusomera olusoma (mpola mpola).\n33. Tebalina lwe bakuleetera kyakulabirako wabula nga tukuleetera amazima n'ennyinyonnyola esinga obulungi.\n34. Abo abaliwalulirwa ku byenyi bya bwe nga batwalibwa mu muliro Jahannama, abo be bali mu kifo ekisinga obubi era be basinga okubula okuva ku kkubo.\n35. Mazima twawa Musa ekitabo ne tumussaako Mugandawe Haruna nga muyambi.\n36. Netugamba nti mwembi mugende eri abantu abaalimbisa ebigambo byaffe, olwo nno ne tubazikiriza oluzikiriza.\n37. N'abantu ba Nuhu bwe baalimbisa ababaka twabazikiririza mu mazzi netubafuula eky'okulabirako eri abantu. Era twategekera abeeyisa obubi ebibonerezo ebiruma.\n38. Era twazikiriza abantu ba A’di, n'aba Thamud, era ne ba nannyini luzzi, era netuzikiriza n'abantu b'emirembe emirala mingi wakati w'abo.\n39. Buli mulembe ku egyo twabakubiranga ebifaananyi (ebyabo abaabasookawo), era buli bamu ku abo twabazikiriza oluzikirira (olw'obugyemu bwa bwe).\n40. (Abagatta ku Katonda ebintu ebirala ab'e Makkah baali batambula e gendo zaabwe) mazima baatuuka mu kitundu ekya fukumulwako ebibonerezo ebibi (amayinja agaakuba ab'omulembe gwa Luutu). Abaffe baali tebakiraba (ne beebuulirira) wabula baali tebasuubira kuzuukira.\n41. Era bwe baba bakulabye tebalina ngeri gye bakulaba okugyako ekyokujeeja obujeeja (nga bwe bagamba) nti ono yooyo Katonda gwatumye nga Mubaka!.\n42. Ali kumpi nnyo okutubuza nga atujja ku ba katonda baffe singa tunaaba tetunyweredde ku kusinza bbo, era bajja kumanya mu kiseera webanaalabira ebibonerezo ani eyabula okuva ku kkubo (eggolokofu).\n43. Abaffe olaba oyo afuula okwagalakwe nga ye Katonda we, abaffe ggwe onoobeera ku ye omweyimirize.\n44. Oba olowooza nti abasinga obungi mu bo bawulira ebigambo bya Katonda, oba babitegeera, tebalina kye bali ku ebyo okugyako balinga nsolo, wabula bo be baabula okuva ku kkubo eggolokofu.\n45. Abaffe tolaba Mukama omulabiriziwo engeri gyawanvuyaamu ekisiikirize, singa yayagala yaali kirese nga kiyimiridde mu kifo kimu, ate twafuula enjuba nga y'eraga okubaawo n'okutambula kw'ekisiikirize.\n46. Bwe tumala tukikwata ne tukiggyawo nga tukiggyawo mpola mpola.\n47. Era yye (Katonda) yooyo eyabateerawo ekiro nga kibikka, naabateerawo n'okwebaka nga kuwummula naateekawo obudde obw'emisana nga mwe musaasaanira (olw'okunoonya eky'okulya).\n48. Era yye yooyo asindika empewo nga zisaasaanya amawulire ag'essanyu (enkuba) nga ekyo kiri wansi wa mikono gya kusaasirakwe, era tussa okuva mu ggulu amazzi amayonjo.\n49. Tube nga tuzza buggya ekitundu ekikaze era tuganywese bingi mu bye twatonda (nga) ebisolo n'abantu bangi.\n50. Era mazima twaginnyonnyola (Kur’ani) mu bo babe nga beebuulirira wabula abantu abasinga obungi ne bagaana era nebakalambirira ku bukaafiiri.\n51. Singa twayagala buli kitundu twandikitumidde omutiisa, (naye twasalawo obeere omubaka eri bonna).\n52. N'olwekyo togondera bakaafiiri (kozesa Kur’ani) obalwanyise olulwana olw'amanyi.\n53. Era (Katonda) yooyo eyagatta amazzi ag'ennyanja ebbiri (ez'enjawulo), gano malungi nnyo era nga ganywebwa ate nga gali g'amunnyu teganywebwa, era yassa wakati wa gombi ekyawula era ekiziyiza ekigagaana okwetabula.\n54. Era yye yooyo eyatonda omuntu nga amuggya mu mazzi, (mu muntu oyo yennyini) naggyamu ab'oluganda n'abako. Bulijjo Mukama omulabiriziwo muyinza.\n55. (Ate abantu balekawo Katonda) ne basinza ebintu ebirala ebitali Katonda ebyo ebitabagasa era ebitayinza kubatuusaako kabi, era bulijjo omukaafiiri ayamba Sitane mu kulwanyisa Mukama omulabiriziwe.\n56. Era tetwakutuma okugyako nga oli omusanyusa era omutiisa.\n57. Gamba nti: (kino kye nkola) sikibasabaako mpeera (era sirina kye njagala) okugyako oyo asalawo okweteerawo ekkubo erimutwala eri Mukama omulabiriziwe.\n58. Era weekwate ku mulamu oyo atafa, era otendereze ebitendobye. Kimala okuba nti yye amanyidde ddala ebyonoono bya baddube.\n59. Oyo eyatonda eggulu omusanvu n'ensi n'ebiri wakati wa byombi mu nnaku mukaaga oluvanyuma naatereera ku Arishi (Katonda) omusaasizi ow'ekisa ekingi (bwoba oyagala okumumanya) buuza abakenkufu ku bimukwatako.\n60. (Abakaafiiri) bwe bagambibwa nti muvunnamire omusaasizi ow'ekisa ekingi (Katonda), bagamba nti omusaasizi ow'ekisa ekingi oyo yaani! Tumale gavunnamira oyo gwotulagira (nga tetumanyi) ne kibongera kwesamba (ddiini).\n61. Musukkulumu oyo eyassa mu ggulu ebifo ebibeeramu emmunyeenye, era nassaamu ettaala (enjuba eyaka) n'omwezi oguwa ekitangaala.\n62. Era yye yooyo eyassaawo ekiro n'emisana nga bigoberegana (yabiteerawo) oyo ayagala okwebuulirira oba ayagala okwebaza.\n63. Bo abaddu ba Katonda beebo abatambula ku nsi nga bakkakkamu. Abatategeera bwe boogera nabo (ebintu by'ekiyaaye) bo baddamu nti mirembe.\n64. Era beebo kulwa Mukama omulabirizi waabwe abasula nga bavunnama era abayimirira (nga basaala).\n65. Era beebo abagamba nti ayi Mukama omulabirizi waffe tuwuguleko ebibonerezo by'omuliro Jahannama anti mazima ebibonerezo byagwo bya lubeerera.\n66. Mazima ggwo kifo era butuulo bubi.\n67. (Abaddu ba Katonda) era beebo bwe baba nga bagabye tebadiibuuda era tebaganiriza, okuwaayo kwa bwe kuli wakati w'ebyo byombi.\n68. Era beebo abatasinza kintu kirala awamu ne Katonda, era abatatta muntu oyo Katonda gwe yaziza okugyako nga waliwo ensonga, era abatayenda, omuntu akola ekimu ku ebyo agenda kusisinkana (e bibonerezo) bye bibi (bye).\n69. (Si kye kyokka wabula) ebibonerezobye bigenda kubazibwamu ku lunaku lw'enkomerero era waakubituulamu obugenderevu mu ngeri enyoomesa.\n70. Okugyako oyo alyenenya nakkiriza naakola emirimu emirungi. Abo nno Katonda ebibi bya bwe agenda kubawaanyisizaamu ebirungi. Era bulijjo Katonda musonyiyi musaasizi.\n71. Omuntu yenna ayeenenya naakola emirimu emirungi, mazima yye aba yeemenyedde Katonda olw'emenya olwannamaddala.\n72. (Abaddu ba Katonda) era beebo tebawa bujulizi ku bigambo bya bulimba, era bwe bayita mu bifo omukolerwa ebitali bya magezi bayitawo nga beewa ekitiibwa.\n73. Era beebo bwe bajjukizibwa ebigambo bya Mukama omulabirizi waabwe tebabidduka nga ba kiggala oba ba muzibe.\n74. Era beebo abagamba nti ayi Mukama omulabirizi waffe, tuwe nga oggya mu betwafumbiriganwa nabo era nga oggya ne mu zadde lyaffe ekitebenkeza amaaso gaffe, era otufuule abakulembeze baabo abakutya.\n75. Abo nno bagenda kusasulwa nga baweebwa ebifo bya waggulu olw'obugumiikiriza bwe baakola. Nga bali mu byo bagenda kuweebwa ebiramuso ne ssalaamu (eziriva mu ba Malayika).\n76. Baakubeeramu olubeerera nga butebenkero era butuulo obulungi.\n77. Bagambe (ggwe Muhammad abo abawakanya Katonda) nti Katonda talina kimutawaanya lwa kuba nti temumusaba, mazima mwalimbisa era mu bwangu mujja kutuukibwako e bibonerezo ebyakakata edda ku mmwe.


2 Samwiri 1 LCB - 2 Samuel 1 NIRV | Biblica América Latina\n2 Samwiri 1 LCB - 2 Samuel 1 NIRV\n2 Samwiri 1\nDawudi ategeezebwa Okufa kwa Sawulo\n1Oluvannyuma lw’okufa kwa Sawulo, Dawudi n’agenda n’abeera e Zikulagi n’amalayo ennaku bbiri, ng’amaze okusaanyaawo Abamaleki. 2 Awo olwatuuka ku lunaku olwokusatu, ne wajja omusajja ng’ava mu lusiisira lwa Sawulo, ng’ayuzizza ebyambalo bye, nga ne mu mutwe gwe mulimu enfuufu. Bwe yatuuka awali Dawudi, n’avuunama ng’amuwa ekitiibwa.\n3 Dawudi n’amubuuza nti, “Ova wa?” N’amuddamu nti, “Ndi kaawonawo okuva mu lusiisira lwa Isirayiri.” 4 Dawudi n’ayogera nti, “Ntegeeza ebyabaddewo.” N’ayogera nti, “Abantu badduse mu lutalo, era bangi ku bo bafudde. Sawulo ne Yonasaani mutabani we nabo bafudde.” 5 Awo Dawudi n’agamba omuvubuka eyamutegeeza amawulire ago nti, “Otegedde otya nga Sawulo ne mutabani we Yonasaani nabo bafudde?”\n6 Omuvubuka n’amugamba nti, “Bwe nnali awo ku lusozi Girubowa, ne ndaba Sawulo nga yeesigamye ku ffumu lye era n’amagaali n’abeebagala embalaasi eby’omulabe nga bamucocca. 7 Awo bwe yakyusa amaaso ge n’andaba, n’ankowoola, ne muddamu nti, ‘Nkukolere ki?’\n8 “N’ambuuza nti, ‘Ggwe ani?’\n“Ne muddamu nti, ‘Ndi Mwamaleki.’\n9 “N’alyoka aŋŋamba nti, ‘Nnyimirirako onzite! Ndi mu masaŋŋanzira ag’okufa newaakubadde nga ndabika ng’akyalimu obulamu.’\n10 “Kyennava muyimirirako ne mutta, kubanga n’ategeera nga takyalamye. Ne ntwala engule eyali ku mutwe gwe n’ekikomo ekyali ku mukono gwe, era biibino mbireetedde mukama wange.”\n11 Awo Dawudi n’abasajja bonna be yali nabo, ne bayuza ebyambalo byabwe. 12 Ne bakaaba, ne bakungubaga ne basiiba okutuusa akawungeezi ku lwa Sawulo ne Yonasaani mutabani we; ne ku lw’eggye lya Mukama, ne ku lw’ennyumba ya Isirayiri; kubanga bonna baali bafudde n’ekitala. 13 Awo Dawudi n’agamba omuvubuka eyamutegeeza amawulire ago nti, “Ova wa?” N’addamu nti, “Ndi mwana wa munnaggwanga, Omwameleki.” 14 Dawudi n’amugamba nti, “Lwaki tewatya kuzikiriza omuntu Mukama gwe yafukako amafuta?” 15 Awo Dawudi n’ayita omu ku basajja be, n’amugamba nti, “Mutte.” N’amufumita n’amutta. 16 Dawudi n’amugamba nti, “Omusaayi gwo gubeere ku mutwe gwo, kubanga akamwa ko ye mujulirwa ng’oyogera nti, ‘Nnatta oyo Mukama gwe yafukako amafuta.’ ”\nDawudi Akungubagira Sawulo ne Yonasaani\n17 Dawudi n’akungubagira Sawulo ne Yonasaani mutabani we, 18 n’alagira abantu ba Isirayiri bayigirizibwe oluyimba olw’omutego olw’okukungubaga olwawandiikibwa mu kitabo kya Yasali. Olugamba nti,\n19 “Ekitiibwa kyo, ayi Isirayiri, kifiiridde ku nsozi zo!\nAb’amaanyi nga bagudde!\n20 “Temukyogeranga mu Gaasi,[a]\ntemukyatuliranga mu nguudo za Asukulooni,[b]\nabawala b’Abafirisuuti baleme okusanyuka,\nabawala b’abatali bakomole baleme okujaguza.\n21 “Mmwe ensozi za Girubowa,\nmuleme okugwibwako omusulo newaakubadde enkuba,\nnewaakubadde ennimiro okumeramu ensigo.\nKubanga eyo engabo[c] ey’ab’amaanyi gye yanyoomerwa\nn’engabo ya Sawulo, gye yafuukira ng’etafukibwangako mafuta.\n22 Omutego gwa Yonasaani tegwaddanga mabega\nn’ekitala kya Sawulo tekyaddanga nga kikalu,\nolw’okubuna omusaayi gw’abattibwanga,\n23 “Sawulo ne Yonasaani, mu bulamu bwabwe baali baagalwa nnyo era baali baakisa,\nne mu kufa tebaayawukana.\nBaali bangu okusinga empungu,\nera baali b’amaanyi n’okusinga empologoma.\n24 “Mmwe abawala ba Isirayiri,\neyabambaza engoye ezinekaaneka ez’okwesiima,\neyabambaza ebyambalo ebyatonebwa ne zaabu.\n25 “Ab’amaanyi nga bagudde wakati mu lutalo!\nYonasaani attiddwa ku nsozi zammwe.\n26 Nnumwa nnyo ku lwa muganda wange Yonasaani,\nkubanga wali mukwano gwange ddala.\nOkwagala kwe wanjagala kwali kwa kitalo,\nnga kwa kitalo n’okusinga okw’abakyala.\n27 “Ab’amaanyi nga bagudde,\nn’ebyokulwanyisa nga bizikiridde!”\n1:20 Gaasi kyali kibuga ky’Abafirisuuti\n1:20 Asukulooni kyali kibuga by’Abafirisuuti.\n1:21 Engabo zaakolebwanga mu maliba, ne gasiigibwako amafuta ag’omuzeeyituuni. Omuzigo gwe gwagikuumanga obutavunda, ate era ne guziyiza n’obusaale okuyitamu mu ngabo. Engabo ezoogerebwako wano zaali zisaabye omusaayi nga tezikyayinzika kukozesebwa mu ntalo.\nLCB : 2 Samwiri 1


Bukedde Online - Engeri gy'osiima laavu munno gy'akuwa\nSam Mukasa ayingidde goloofa ye n’asoomooza banne!\nMuseveni ne Kagame basisinkanye ku nsalo e Katuna\nMaama kalimunda tonyiga bbebi ennyindo\nLaba byana biwala ebyanywa amata bwe byegiriisiza mu bbinu ly'emmotoka...\nEngeri gy'osiima laavu munno gy'akuwa\nAmaanyi gange gaakendeera\nAdded 22nd January 2020\nOKUSIIMA kikolwa kya bugunjufu. Ate mu nsonga z’omukwano kiraga nti oli musanyufu olw’ebyo munno by’akukoledde. Waliwo ebintu by’osobola okukola oba okukolera munno okumusiima olw’omukwano gw’akulaga.\nYe abange obadde okimanyi nti osobola okubeera n’omwagalwa wo naye nga takwagalangako oba okusiima omukwano gwo, nga bwe kituuka okwegatta atuusa mukolo? Kino olumu kiva ku kutereka busungu olwo omu n’agaana okusonyiwa n’okwerabira so ng’ate abamu abeera yakwagalako byabugagga.\nNaye olw’okuba amaka ag’essanyu kye kirooto kya buli mufumbo oba alina omwagalwa we, waliwo ebintu by’oyinza okussa ku minzaani omwagalwa wo by’ayinza okukukolera n’okakasa nti asiimye omukwano gw’omuwa era ebya ‘Siri muyembe toyinza kuddamu kubirowoozaako olwo ng’oyimba ‘Gutujja”.\nOMUKYALA BY’AKOLA OKULAGA NTI ASIIMYE\nHilder Muyanja ng’ono ye mukyala w’omubaka Jonhson Muyanja Ssenyonga (Mukono South) agamba nti ebintu bingi omukyala by’osobola okukolera omwami wo n’asanyuka nga byongera okukakasa nti ddala osiima munno omukwano gw’akuwa.\n1 Okwebaza. Ekitonde kyonna ekisajja kyagala nnyo okukisiima n’okukisoosowaza. Mu kwebaza, wano abasinga baddamu ne bakuba ebirayiro nga beebaza okubabeererawo ne babongera ekisanja.\nKale okusiima n’okwebaza omwami wo kintu kikulu nnyo era kyongera okulaga nti osiimye ebyo by’akukoledde ne bwe biba bitono bitya.\n2 Omukyala asaba bba okukyalako gye bamuzaala (omusajja). Omukyala bw’asiima\nomukwano gwa bba asobola okusaba bakyaleko gye bazaala omwami. Mu lugendo luno n’abazzukulu abeera ayagala balabe ku bajjajja naddala mu kiseera kino eky’oluwummula. Kino kiraga nti omukwano gw’alina naawe mwafuu\nka baaluganda. Nze omwami wange ampita ‘sister’ kuba okusinziira ku bye tuyiseemu okutuuka wano twafuuka baaluganda, noolwekyo okukyalira ku bazadde be nga tewaguddeeyo buzibu kyongera okulaga nti omukwano gw’andaga ngusiima.\n3 Atandika okukubuulira ebyama bye yali akukuta nabyo. Omukyala ssinga atandika okukakasa omukwano gwo atandika okukusoosowaza mu buli ky’akola.\nBw’aba yagula poloti oba nga yagifuna okuva ewaabwe nga yali takubuulidde awulira nga kimukakatako okukutegeeza n’akusaba ne ku magezi ku ngeri y’okugikulaakulanya.\nTeri muntu atakwagala ayinza kukuteeka mu ssente ze oba mu bintu ebikulaakulanya. 4 Akwanjula mu mikwano gye n’abeηηanda.\nOmukyala yenna akwenyumirizaamu afuba okukwanjula mu mikwano gye n’abeη− ηanda kubanga abeera\nakuteeredde ddala mu mutima gwe. 5 Okuzaala. Olw’okuba abakazi balina bingi bye bapimirako abaami abafaayo, bangi okukukakasa kino basooka kwegema kuzaala, ate bw’aba azaddeyo omu, asooka n’asibamu asooke yeetegereze. Ssinga omukazi asiima omukwano olumu akusaba muzaale oba okuzza ku mwana ate abamu akubuulira amaze okufuna olubuto.\n6Afaayo nnyo ku ndabika y’omwagalwa we mu bantu n’okumusaasira. Omukyala asiima omukwano gwa bba afaayo ku ndabika ye.\nObuntu obutonotono omuli sitookisi, obuwale bw’omunda, vesiti, ettaayi, obutambaala ne kalonda yenna agwa mu kkowe eryo afuba okulaba ng’abirongoosa.\n7 Ng’oggyeeko ebyo, emmere gy’amuifumbira n’okumugabula nayo nsonga nkulu. Omukyala asiimye omukwano gwa bba afaayo okulaba ng’amufumbira emmere ennungi era emuwoomera. Afaayo okulaba ng’omusajja tava waka nga talidde, era ne bw’aba akomyewo amubudaabuda ng’amugabula by’asinga okwagala.\nABASAJJA BYE BAKOLERA BAKYALA BAABWE OKUBASIIMA\nGeoffrey Lwanyaga Mukwaya ono nga ye kojja wa siteegi ya ttakisi e Mukono ku lw’e Bugerere agamba nti omusajja bw’asiima laavu mukazi we gy’amuwa akola bino; 1Okumutongoza.\nEriyo abakazi abamaze ebbanga mu bufumbo naye ng’abasajja baabwe tebabatongozanga.\nAb’ekika kino omusajja abeera takyalangako wadde mu bakadde b’omukazi era nga tebamumanyi. Omusajja bw’asiima omukwano munne\ngw’amuwa ebiseera bingi mwe muva okukyala, okwanjula oluusi n’embaga. 2 Akutwalako awutu.\nOmusajja asiimye munne by’amukolera ojja kwesanga ng’amutwalako awutu gamba nga mu woteeri olw’olumu ne balyayo ekyemisana oba ekyeggulo, mu bifo ebisanyukirwamu ate abeesobola amutwalako emitala w’amayanja n’awummulako. 3 Okumutonera ebirabo.\nOmusajja bw’asiima laavu ya munne tekimugaana kumutonera emmotoka, ettaka, engoye, engatto oba ekintu kyonna okusinziira ku buzito bw’ensawo ye. Kino kiri mu butonde era bw’oba n’omusajja nga talina kalabo konna ke yali akutonedde, manya nti ekirungo kya laavu kiyinza okuba nga kibulamu.\n4 Okukuteekamu obwesige n’okukuteeka mu byobugagga bye. Omusajja yenna asiimye omukwano gwo ayongera okukwesiga era kyangu okukuteeka mu byobugagga. Okugeza bw’aba awandiisa kkampuni ateekako amannya go, akuteeka ku byapa oba mu bizinensi z’addukanya.\n5 Okulaga abaana omukwano. Abasajja emirundi mingi ensonga y’okulaga abaana omukwano tebagifaako nnyo. Wabula omusajja\nbw’amatira laavu ya mukazi we, tayinza butasoosowaza baana baabwe. Kino oluusi kitwaliramu n’abaana b’omukazi be yasooka okuzaala, oba abeηηanda ze. Kw’olabira nti omusajja tasiima laavu yo kwe kutandika okusosola mu baana b’atazaala n’okukugobya abeηηanda zo.\n6. Okuzimba amaka. Kizibu omusajja asiima omukwano mukazi we okumuleka mu muzigo mwaka ku mwaka. Ne bw’aba talina ssente afuba okuyiiya waakiri n’amuteerawo akayumba mw’amuteeka. Mu kumuzimbira abeera amuwadde ekitiibwa olw’okumufunira ekifo ky’okubeeramu olubeerera.\n7.Okufaayo ku bazadde b’omukyala. Nga bwe bagamba nti, “Erwanira obuko ekuuka ejjembe..,” bwekityo omusajja asiimye omukwano yeeyongera okufaayo ku bantu b’omukyala ng’abayamba naddala we baba bazitoowereddwa naddala mu nsonga z’ensimbi.\n8. Okutuukiriza endagaano n’ebisuubizo. Abantu nga baakalabagana batera okukola endagaano n’okwesuubiza. Kw’olabira omusajja ng’amatidde omukwano mukazi we gw’amuwa kwe kutandika okutuukiriza endagaano n’ebisuubizo bino.\nOwapoliisi atuuyanye mu gwa Kanyamunyu\nEbizibu abawala abeekwanira abalenzi bye batera okusanga\nEbya Sharita biranze; Mukyala wa Kayongo amukudaalidde!\nSam Mukasa ayingidde goloofa ye...\nYiino goloofa ya Sam Mukasa eyogeza banne obwama!\nMuseveni ne Kagame basisinkanye...\nKyaddaaki Pulezidenti Museveni ne mukulu munne owa Rwanda, Paul Kagame beefumbye akafubo ku nsalo ya Uganda ne...\nMaama kalimunda tonyiga bbebi ennyindo...\nONO maama kalimunda tatya kunyiga bbebi nnyindo olw’engeri gy’akulukuunya olubuto lwe ku musajja.\nLaba byana biwala ebyanywa amata...\nBw’oba otambula, osanga ebyana ebitambulira mu bibinja nga byesaze obugoye obukulengeza ‘waaka’ nga ‘n’ebithambi’...\nEyali asoma obwafaaza alumbye Mbarara...\nFERDINAND Lugobe Pike eyabulako akatono okufuuka omusosodooti ayingidde ekisaawe ky’okuzannya Ffirimu.


Lwakataka azziddwayo mu kkomera e Kauga okutuusa nga 4 omwezi ogujja - Watchdog Uganda\nLwakataka azziddwayo mu kkomera e Kauga okutuusa nga 4 omwezi ogujja\nOMUVUZI w’emmotoka z’empaka, Ponsiano Lwakataka (42) azziddwa mu kkomera e Kauga oluvannyuma lw’akulira abalamuzi abato mu kkooti e Mukono, Juliet Hatanga okugaana okusaba kwe okw’okweyimirirwa.\nLwakataka avunaanibwa ne John Ssekitoleko (47) omutuuze w’e Rubaga mu kibuga Kampala nga bagasimbaganye n’omulamuzi Hatanga sso nga babadde bakiikiriddwa munnamateeka Samuel Eyotre ng’ate oludda lwa gavumenti lukiikiriddwa omuwaabi wa gavumenti Agnes Kiconco.\nLwakataka ne Ssekitooleko basomeddwa emisango ebiri okuli ogw’okusaalimbira ku ttaka eriri ku Block 111 plot 4918 ne 4917 erisangibwa ku kyalo Kiwanga-Lwanda mu divizoni y’e Goma mu munisipaali y’e Mukono ate omulala gwe gw’okwonoona ebintu bya George William Kawooya okwali n’ekisenge ky’ekikomera nga gino baagizza nga 12/1/2019.\nWabula abawawaabirwa omusango bagwegaanye olwo nga bayita mu munnamateeka waabwe, Eyotre, Lwakataka ne Ssekitoleko baasabye okweyimirirwa nga bawa ensonga omuli okuba nga balina ebirwadde ebyetaaga okulaba abasawo.\nEyotre awaddeyo abantu basatu okweyimirira Lwakataka okuli bakyala be babiri; Rose Nassonko ne Ruth Namyalo ssaako Antony Kaggwa nga ne ku Ssekitoleko naye yawaddeyo 3. Wabula omuwaabi wa gavumenti bano abakubyemu ebituli n’asaba omulamuzi aleme kulowooza ku kyakubeeyimirira.\nOmulamuzi ng’awa ensalaye ategeezezza nti wadde nga teri tteeka likugira muntu kuwaayo bakyalabe ng’abamweyimirira, abakyala ba Lwakataka abeekenneenyezza n’akizuula nga tebasaanidde olw’ensonga nti ssinga aba agaanye okuddayo mu kkooti tebalina busobozi bumuwaliriza kugenda kweyanjula nga kkooti bw’eba yamusaba.\nKu ludda lwa Ssekitoleko, kkooti ekizudde ng’omu ku baawaddeyo ebiwandiiko okumweyimirira abadde n’ebiwandiiko bibiri ebiriko amannya ag’enjawulo okuli endagamuntu ng’eraga Abby Kabuuka sso ng’ate ebbaluwa gye yafunye okuva ewa ssentebe w’ekyalo ebadde emulaga nga Abby Kibuuka.\nOmulamuzi ayongezzaayo omusango okutuuka nga February 4, n’abasindika ku limanda mu kkomera e Kauga gye bagenda okugira nga beebase okutuuka ku lunaku olwo.\nBano abasabye okufuna ababeeyimirira abalala era nga bwe baba tebamatidde na nsalaye bajulire mu kkooti enkulu.\nList: Companies banned from conducting business with government\nTetwagala baana ba Buganda kw'elumaluma, Katikkiro Mayiga agenda kuyingira mu nkayana za Freeman ne Butebi


Zabbuli 40 | Bayibuli ey'Oku Mukutu Gwaffe Ogwa Intaneeti | New World Translation\nOkwebaza Katonda atageraageranyizika\nEmirimu gya Katonda mingi nnyo tegisobola kubalika (5)\nSsaddaaka si ze zisinga obukulu eri Katonda (6)\n“Nsanyukira okukola by’oyagala” (8)\nEri akubiriza eby’okuyimba. Zabbuli ya Dawudi. 40 Nnalindirira Yakuwa n’obugumiikiriza,Era yatega okutu n’awulira* okuwanjaga kwange.+ 2 Yanzigya mu kinnya omwali amazzi agayira,Yanzigya mu bitosi. Ebigere byange yabiteeka ku lwazi;Yantambuliza awagumu. 3 Era yateeka oluyimba olupya mu kamwa kange,+Oluyimba olw’okutendereza Katonda waffe. Bangi baliraba ne bawuniikiriraEra baliteeka obwesige bwabwe mu Yakuwa. 4 Alina essanyu omuntu eyeesiga YakuwaEra ateesiga abo abawaganyavu oba abatali ba mazima.* 5 Ai Yakuwa Katonda wange,Bye wakola nga bingi,Ebikolwa byo eby’ekitalo n’ebyo bye watutegekera.+ Tewali alinga ggwe;+Ne bwe nnandigezezzaako okubyogerako,Bisusse obungi, tebimalikayo!+ 6 Ssaddaaka n’ebiweebwayo tewabyagala,*+Naye waggula amatu gange nsobole okuwulira.+ Tewasaba biweebwayo ebyokebwa n’ebiweebwayo olw’ekibi.+ 7 Awo ne ŋŋamba nti: “Laba, nzize. Kyampandiikibwako mu muzingo.*+ 8 Ai Katonda wange, nsanyukira* okukola by’oyagala,+Era amateeka go gali munda mu nze.+ 9 Nnangirira amawulire amalungi ag’obutuukirivu mu kibiina ekinene.+ Nga bw’okimanyi Ai Yakuwa,+Emimwa gyange sigikomako. 10 Obutuukirivu bwo sibubikkira mu mutima gwange. Nnangirira obwesigwa bwo n’obulokozi bwo. Sikweka kwagala kwo okutajjulukuka n’amazima go nga ndi mu kibiina ekinene.”+ 11 Ai Yakuwa togaana kunsaasira. Okwagala kwo okutajjulukuka n’amazima go ka binkuumenga buli kiseera.+ 12 Ebizibu ebinneetoolodde biyitiridde obungi, n’okubalika tebibalika.+ Ensobi zange ennyingi zinsukkiriddeko, tezikyaŋŋanya kulaba gye ŋŋenda;+Zisinga enviiri z’oku mutwe gwange obungi,Era mpeddemu amaanyi. 13 Ai Yakuwa, ndokola.+ Ai Yakuwa, yanguwa onnyambe.+ 14 Abo bonna abaagala okunzitaKa bakwatibwe ensonyi era baswale. Abo abasanyukira ennaku yangeKa baddeyo emabega nga bafeebezeddwa. 15 Abo abagamba nti: “Otyo!” Ka batye olw’okuswala. 16 Naye abo abakunoonya+Ka basanyuke era bajagulize mu ggwe,+Abo abaagala ebikolwa eby’obulokozi ka bulijjo bagambenga nti: “Yakuwa agulumizibwe.”+ 17 Naye nze ndi mwavu era seesobola;Yakuwa andowoozeeko. Ggwe annyamba era ggwe annunula;+Ai Katonda wange, tolwawo.+\n^ Oba, “yakutama okuwuliriza.”\n^ Oba, “abalimba.”\n^ Oba, “tewabisanyukira.”\n^ Obut., “mu muzingo gw’ekitabo.”\n^ Oba, “njagala nnyo.”


Bukedde Online - Ebireetera abakyala okufuna embuto nga bali ku ffamire pulaningi\nObusolosolo abasajja bwe beekola okwegobak...\nKiwaawaaza amatu okulaba omukazi ali ku famire ate n’agifunirako olubuto,\nMU kaco kano tewali mukazi yandifunye lubuto lw’ateeyagalidde kuba enkola z’ekizaalaggumba nnyingi eziriwo ate nga za bwereere. Wabula kiwaawaaza amatu okulaba omukazi ali ku famire ate n’agifunirako olubuto, nga Namulindwa bw’annyonnyola.\n“Nze Shakira Namulindwa, mbeera mu Kibwa Zooni e Lugoba. Bwe nazaala omwana asooka ne ntandika famire kuba nali saagala kumuzzaako mangu. Bwe yaweza omwaka gumu n’ekitundu, ne ntandika okumira obukerenda bwa famire.\nWabula bwatuuka ne buntama era ne bunnema okumira mu butuufu bwabwo, ng’oluusi mbwerabira. Natandika okubumira buli lwe nabanga nneegasse ne baze olwo ng’ennaku endala sitawaana.\nEkyava mu kino lwali lubuto era bwe nagenda mu ddwaaliro ne mbannyonnyola ne bantegeeza nti obuweke nabusobya, era bwe namala okuzaala ne banziza ku mpiso.\nNnaakamala ku famire emyaka esatu era buli luvannyuma lwa myezi esatu, nzirayo ne nfuna empiso endala.”\nAte Justine Komuhendo ow’e Kisaasi yagambye nti famire agimazeeko emyaka etaano era ng’akozesa kapiso eziteekebwa mu mukono (implant)“\nLumu ekiseeta kya kapiso eno kyaggwaako naye ne siddayo kunteekamu kapya naye nga nneeraliikirira okufuna olubuto kuba nali saagala kuzzaako mu kiseera ekyo.\nOluvannyuma, naddayo mu ddwaaliro ne bankuba empiso ya famire ey’emyezi esatu. Kyokka bwe waayitawo ekiseera, ηηenda okulaba nga mpulira sikyetegeera, era bwe nagenda mu ddwaaliro ne bantegeeza nti nnina olubuto.\nSaasooka kukikkiriza naye omusawo n’aηηamba nti we banteekera ku mpiso ya famire nali mmaze okufuna olubuto kuba eddagala lyali liweddemu mu mubiri. Nakigumira kuba zaali nteekateeka za Mukama.”\nAkaweta nga bwe kafaanana.\nENGERI ABAKAZI GYE BASOBYA FAMIRE PULAANINGI\nDr. Tonny Kapsandul omusawo w’abakyala okuva mu Amref Health Uganda yagambye nti omukyala okufuna olubuto ng’ali ku nkola ya famire kiva ku kukozesa obubi eddagala.\nKuno agattako nti n’okugenda mu malwaliro agatalina basawo bakugu mu kugaba enkola za famire so ng’abalala batendekebwa naye tebekkiririzaamu ne baziteekamu bubi ekivaako abakyala okuzifunirako embuto.\nEno y’engeri abakyala gye basobyamu enkola za famire pulaaningi.\nMusawo Lillian Namuli asomesa n’okugaba enkola za famire e Mulago yagambye nti obuweke abakyala babufunirako nnyo embuto kubanga babukozesa bubi.\nAbamu balowooza nti omwami lw’azze lw’alina okumira akaweke ka famire, sso nga bukolera mu budde awatali kwosaamu.\nOluusi abakyala bwe baba n’ebizibu nga okweraliikirira ekisusse naddala nga baayombye, omwana mulwadde oba ng’alina abagenyi, kyangu okwerabira okubumira ekirinnyisa emikisa gy’okufuna olubuto.\n2 Kapiso (Implants)\nBuno bwefaanaanyiriza obuti nga buteekebwa mu mukono okumala ekiseera ekigere. Waliwo obw’emyezi esatu (Implanon) n’obw’emyezi etaano (Jedella).\nNamuli yagambye nti omwaka oguwedde kyazuulibwa ng’abakyala 32 ku 100 abaali bakozesa kapiso bafunirako embuto naddala mu bakyala abalina akawuka ka siriimu.\nYagambye nti kino kibaawo kubanga eddagala erimu lye bakozesa linafuya amaanyi g’eddagala erya famire eno ekivaako okugifunirako embuto.\nMu ngeri y’emu, oluusi omukyala ayinza okuba nga yakateekamu ng’olubuto mweruli.\n3 Empiso (Deprovera). Eno ekola okumala wiiki 2 wabula abakyala abamu bazifunira mu bulwaliro obutono awatali basawo balina bukugu. Oluusi bazitabulamu amazzi, abamu babawa ddoozi ntono, ate waliwo n’abazikunya ekinafunya eddagala nga tesobola kumalako kiseera kituufu ekyabalirirwa.\nEkirala, abakyala abamu baddayo ng’ekiseera mw’alina okufunira empiso endala kiyiseeko ate ne basigala nga bakyegatta nga tebeekuumye ekivaamu kufuna mbuto.\nDr. Kapsandul yannyonnyodde nti eno y’emu ku nkola esinga obulungi kubanga teriimu ddagala era ng’akaweta tekakyusa mbeera za mubiri gwa mukyala.\nAkaweta kimu ku bika bya famire ezitali za mu musaayi era nga kateekebwa mu bukyala okusobola okutta obutoffaali bw’enkwaso okuziyiza okufuna olubuto.\nAkaweta kakola bulungi ebitundu 99 ku buli 100 era ng’akatundu akamu akasigalayo (1%), buba bunafu bwa mukyala ssinga abeera afunye olubuto.\nKondomu y’emu ku nkola za famire pulaaningi ezitatera kuyiwa bw’eba ekozeseddwa bulungi.\nOsobola okufuna olubuto ssinga akaweta kaba tekaateekebwamu bulungi oba okuvaamu naddala ng’oli mu nsonga z’ekikyala.\nNoolwekyo bw’oba okakozesa olina okukebera obuwuzi bwako kubanga buyinza okugendako omusaayi nga mungi ne gukasindika ne kaseeseetuka oba okuvaayo n’ofuna olubuto.\nBw’obeera mu nsonga, kebera paadi okukakasa nti tekavuddeeyo, era bw’osanga kavuddeyo genda ew’omusawo akakuzzeemu.\n5 Kondomu z’abasajja.\nZino zikozesebwa mu kutangira embuto n’endwadde eziyita mu kwegatta.\nWabula abaagalana abettanira okwegatta mu bifo eby’enjawulo gamba nga mu ffumbiro, mu kinaabiro, mu ddiiro n’awalala kyangu obutazambala kuba kizibu okuzikuumira mu bifo ebyo.\nAte bwe ziba zambaddwa, kyangu obutazambala bulungi omukyala n’afuna olubuto.\nMu ngeri y’emu, kondomu abakyala batera okuzifunirako embuto naddala ng’omusajja agyambadde ng’obusajja tebwereeze bulungi, kubanga kigiremesa okunywera obulungi n’eyingiramu empewo eyinza okugyabya, omukyala n’afuna olubuto.\nNamuli annyonnyola nti enkola eno nnungi naddala ng’omukyala asiiba n’omwana n’amuyonsa wonna w’ayagalira okumala emyezi mukaaga egisooka kubanga ‘hormones’ ezireeta amata ze ziziyiza eggi okuvaayo mu kisu.\nWabula abakyala abamu bagabirira abaana nga bwe babayonsa mu kiseera ekyo ne balowooza nti tebajja kufuna mbuto, okwekanga nga bazifunye.\n7 Enkola y’okumalira ebbali.\nEno etera okuleeta obuzibu kuba abasajja batono abasobola okupima ekiseera ekituufu we balina okufulumira.\nKubanga mu kiseera ng’agenda okutuuka ku ntikko oluusi kizibuwala okuva mu bukyala, y’ensonga lwaki enkola eno teyeesigika.\nBweba nga gye mukozesa mulina okugigattako enteekateeka endala omuli kondomu, embira ne kalenda okusobola okumanya ennaku zo ez’ekikyala nga bwe zitambula ne weekuuma.\n8 Okubala ennaku.\nEno muteekwa okukkaanya bwe muba mwakugikozesa era ne mugattako n’enkola endala nga kondomu oba okumalira ebbali. Bala ennaku 10 okuva lw’otandika ensonga ng’obaliddemu n’ezo ng’oli mu nsonga.\nEnnaku 7 eziddako ziba za bulabe era bwe weegatta kyangu okufuna olubuto. Wabula bwe ziggwaako oba waddembe okwegatta okutuusa bw’oddamu okugenda mu nsonga.\nEkizibu kwe kubala obubi ennaku zino oba okulemwa okugumiikiriza naddala ng’omukazi ali mu nnaku mw’asobola okufunira olubuto.\nEno bwe muba baakugikozeaa eteekeddwa okubeera mu kifo kye mutunulako buli lunaku, wabula era eno ekola nga mugigasseeko enkola endala nga kondomu.\nObuzibu we buva kwe kubala obubi oba okwerabira okutonnyeza olunaku mw’ogendedde mu nsonga, olwo n’otomanya bulungi nnaku mw’osobola okufunira olubuto.\n10 Embira (moon beads).\nZino nazo zikola nga kalenda n’okubala ennaku. Embira ziba ne langi nnya, emmyuufu, kitaka, enjeru n’enzirugavu. Otandika okutambuza ng’ogenze mu nsonga era otandikira ku langi emmyuufu.\nBw’otuuka ku langi eya kitaka, kiraga nti ennaku z’olimu nnungi, tosobola kufuniramu lubuto. Bw’otuuka mu langi enjeru tewetantala kwegatta nga teweekuumye naddala nga tolina kigendererwa kya kuzaala kubanga mu kiseera kino, eggi liba livuddeyo nga lirinze kusisinkana enkwaso.\nBw’otuuka mu langi enzirugavu obeera osemberedde okugenda mu nsonga era kirungi otambule nga weetegese.\nMu kiseera kino oyinza okufuna olubuto oba obutalufuna, kirungi bw’oba weegatta ne weekuuma.\nDISO akwatiddwa lwa mupoliisi eyakubiddwa n'abafaako


Sigenda kukkiriza bulyi bwa nguzi!! Nabbanja ensonga z'abakozi mu Office ye azikwasizza Nakalema - Watchdog Uganda\nSsabaMinisita Robinah Nabbanja ku kkono ne Col. Edith Nakalema akulira akakiiko akalwanyisa obukenuzi mu maka g'omukulembeze we Ggwanga\nSSABAMINISITA Robinah Nabbanja alidde mu ttama nasalawo ensonga z’obulyake saako n’obwanantagambwako obuli mu offiisi ye okubikwasa akulira akakiiko akalwanyisa obulyi bwe nguzi mu maka g’omukulembeze we Ggwanga col. Edith Nakalema atandikire awo.\nNabbanja agamba nti tagenda kukola nabantu balyake ate nga ne mirimu tebasobola kugikolera mu budde kyagamba nti ebintu bwe binagenda bwe bityo abantu ba wansi tebagenda kufuna mpereza nnungi Okuva mu Gavumenti.\nBino we bijjidde nga Ssabaminisita yakamala okugobesa abakungu ba Gavumenti ebintu ebitali ku mutindo bye baali batwalidde abantu be Kasese abaakosebwa amataba, era nagaana n’okubigaba nga agamba nti biswaza Gavumenti.\nWano era yawera okuttunka n’abaali bakutte kkontulakita okutwalayo ebintu ebyo ku lwa Gavumenti, nagamba nti bino yali tayagala kuddamu kubilaba nti kubanga Gavumenti bwevaayo okuyamba abantu kyetaagisa eweyo ebintu ebiri ku mutindo.\nBwe yakomawo e Kampala nakeera kugenda ku offiisi ye ku ssawa 2 ez’okumakya ku lw’okusatu eno yasanga ekyali nzigale nga abakozi bakyali mu maka gaabwe ekintu ekyamuyisa obubi saako n’okuswala, nagamba nti enkola eno tagenda kugikkiriza omuli abakozi okutuuka ekikeerezi ku mulimu.\nWano we yasinzidde nawera okugogola offiisi ya SsabaMinisita nti kubanga abantu abaliyo balabika eby’okukola babisaagiramu era ensonga zonna n’azikwasa akola ku kulwanyisa obulyake mu maka g’omukulembeze we Ggwanga Col. Edith Nakalema atandikire awo okunonyereza.\nNakalema yeyamye okugenda mu maaso n’omulimu ogw’amuwereddwa mukamaawe nawera okuttunka nabakozi abalyake okutuusa nga babamazeemu mu Offiisi ya Ssabaminisita.\nUgandan weightlifter Sekitoleko sweats plasma as Police quizzes him for tarnishing Uganda's image abroad


Lwaki Katonda wanjawulo mu ndagaano enkadde okusinga mu ndagaano empya?\nLwaki Katonda wanjawulo mu ndagaano enkadde okusinga mu ndagaano empya? Okuddamu: Ku ntobo y’ekibuuzo kino waliyo obutamanya bungi ku kki endagaano enkadde n’empya kyezilaga ku mbera oba enfaanana ya Katonda. Engeri endala abantu gyebalowooza efaanana ngeno wagulu agamba, “Katonda w’endagaano enkadde wabusungu ate Katonda w’endagaano empya Katonda wa Kwagala.” Ensonga okuba nti Bayibuli kubikulibwa kwa Kwa Katonda gyetuli okuyita mu byafaayo n’kuyita mu nkolagana yye n’abantu okuva mu byafaayo esobola okuletawo obutategeera bulungi kki Katonda kyali mu ndagaanao enkadde wamu n’endagaano empya. Wabula, omuntu bwasoma endagaano enkadde wamu n’empya, ekitegera lunnywe nti Katonda w’endagaano enkadde talina njawulo ku Katonda w’endagaano empya era nti okwagala kwa Katonda kulabisibwa mu ndagaano zombi.\nEkyokulabirako, mu ndagaano enkadde yonna, Katonda ayogerwako nga, “Mukama, Katonda ajjudde okusaasira era ow'ekisa, alwawo okusunguwala, era alina okusaasira okungi n'amazima amangi;”(Okuva 34:6, Okubala 14:18; Ekyamateeka 4:31; Nekemiya 9:17; Zabbuli 86:5; 108:4; 145:8; Yoweeri 2:13). Kyonga mu ndagaano empya, okwagala kwa Katonda kulabisibwa kubanga, “Kubanga Katonda bwe yayagala, ensi bw'ati, n'okuwaayo n'awaayo Omwana we eyazaalibwa omu yekka buli muntu yenna amukkiriza aleme okubula, naye abeere n'obulamu obutaggwaawo.”(Yokaana 3:16) Okuyita mu ndagaano enkadde, tulaba enkolagana ya Katonda n’abana ba Yisirayeeri ng’elinga enkolagana wakatti wa Taata n’omwana. Bwebasalawo okwonoona eri Katonda nebatandika okusiinza ebibumbe, Katonda abakangavvula. Kyoka emirundi gyonna Katonda abanunula bwenenya olw’okusinza bakatonda abalala. Eno y’engeri yemu Katonda Katonda gyakwasaganyaamu abakristaayo mu Ndagaano empya. Okugeza, Abaebbulaniya 12:6 etugamba nti, “ Kubanga Mukama gw'ayagala amukangavvula, Era akuba buli mwana gw'akkiriza.”\nMu ngeri yemu, okuyita mu ndagaano enkadde, tulaba obusungu bwa Katonda n’omusango nga biyiiriddwa ku kibi. Era, mu ndagaano empya, tulaba “ obusungu bwa Katonda bubikkulibwa okuva mu ggulu ku butatya Katonda bwonna n'obutaba na butuukirivu obw'abantu abaziyiza amazima mu butaba na butuukirivu;(Abaruumi 1:18). N’olwekyo, Katonda talina njawulo mu ndagaano mpya n’enkadde. Katonda mu mbala ye takyuuka. Newankubadde nga tulaba embeera zeezimu nga zilabisibwa mu nyiriri ezimu okusinga embeera endala, Katonda takyuka.\nNga tusoma mu ngeri y’okwekanya Bayibuli, tukiraba bulungi nti Katonda y’omu mu ndagaano enkadde n’empya. Newankubadde nga Bayibuli elina ebitabo 66 ebyenjawulo ebyawandiikibwa okuba mu zissemayanja biri(Oba sattu), mu nnimi sattu ezenjawulo, wakati w’emyaka egisoba mu lukumi mu bitaano(1500), abawandiisi abasoba mu anna(40), esigala nga kitabo kimu okuva ku luberyerye okutuuka ku nkomerero yakyo era nga tekyekontana. Mu kyo, tulaba, Katonda ajjudde okwagala, ekisa, era omwenkanya bwakwasaganya abantu abanonyi mu mbeera zoona. Amazima, Bayibuli baluwa eyaKatonda eyomukwano eri omwana w’omuntu. Okwagala kwa Katonda eri ebitonde bye, okusingira ddala omuntu, kulabisibwa mu byawandiikibwa. Mu Bayibuli yonna, tulaba nga mu kwagala okungi ne kisa, Katonda, ayita bantu okuyingira mu nkolagana naye, si lwakuba bakigwaana, wabula lwakuba alina ekisa rea mutukirivu, alwawo okusunguwala, era alina okusaasira okungi n'amazima amangi. Kyoka tulaba Katonda omutukuvu era omutukirivu asalira omusango abo abagaana okugondera ekigambo kye era abagaana okumusinza, nebakyuka okisinza bakatonda abalala bebetondera(Soma Abaruumi 1)\nOlw’embala ya Katonda ey’obutuukirivu n’obutukuvu, buli kibi—ekyakolebwa edda, ekikoleddwa leero, n’ekilikolebwa mu biseera ebigya—kilina okubonerezebwa. Kyoka Katonda, olw’okwagala kwe okungi yasasula omutango ogw’ebibi, era naateekawo ekubo ely’okutabagana abonoonyi basoboleokudduka obusungu bwe. Tulaba amazaima gano amablungi mu nyiriri nga 1 Yokaana 4:40: “ ”Mu ndagaano enkadde Katonda yawaayo enkola eya sadaaka okusobola okubonereza era okusasulira ekibi. Wabula, enkola eno eya Sadaaka yali ya kaseera katono, era yali esonga ku kuja kwa Yesu Kristu eyafa ku musalaba okusobola okusasula ekibonerezo eky’ekibi mu kifo kyaffe. Omulokozi eyasubizibwa mu ndagaano enkadde alabisibwa mu ndagaano empya. Ekyatekebwatekebwa mu ndagaano enkadde; Katonda okulaga okwagala kwe, okuweereza omwana we Yesu Kristu, kirabisibwa mu ndagaano empya mu kitiibwa. Endagaano enkadde ne empya zabweebwa ffe, “ okutugeziwaza okuyingira mu bulokovu olw'okukkiriza okuli mu Kristo Yesu.”(2 Abakolinso 3:15). Bwetusoma endagaano enkadde netugyekaanya, tutegeerera ddala nti Katonda “atayinza kuba na kufuukafuuka newankubadde ekisiikirize eky'okukyuka.” (Yakobo 1:17)


Baibuli y'Oluganda - ENDAGAANO ENKADDE - Yeremiya 34\nYeremiya - Essuula 34\nEkigambo ekyajjira Yeremiya okuva eri Mukama, Nebukadduneeza kabaka w’e Babulooni n'eggye lye lyonna n'ensi zonna eza bakabaka ez'oku nsi zaatwala n'amawanga gonna bwe baalwana ne Yerusaalemi n'ebibuga byakyo byonna, nga kyogera nti\n2 Bw'ati bw'ayogera Mukama Katonda wa Isiraeri nti Genda ogambe Zeddekiya kabaka wa Yuda omubuulire nti Bw'ati bw'ayogera Mukama nti Laba, ndigabula ekibuga kino mu mukono gwa kabaka w'e Babulooni, era alikyokya omuliro:\n3 so naawe toliwona mu mukono gwe, naye tolirema kuwambibwa n'oweebwayo mu mukono gwe; n'amaaso go galiraba amaaso ga kabaka w'e Babulooni, era alyogera naawe akamwa n'akamwa, era oligenda e Babulooni.\n4 Era naye wulira ekigambo kya Mukama, ai Zeddekiya kabaka wa Yuda; bw'ati bw'ayogera Mukama ku ggwe nti Tolifa na kitala;\n5 olifa mirembe; era ng'okwokya bwe kwabanga okwa bajjajjaabo bassekabaka ab'edda abaakusooka, bwe batyo bwe balikukolera okwokya; era balikukungubagira nga boogera nti Woowe, Mukama waffe! kubanga njogedde ekigambo ekyo, bw'ayogera Mukama.\n6 Awo Yeremiya nnabbi n'agamba Zeddekiya kabaka wa Yuda ebigambo ebyo byonna mu Yerusaalemi,\n7 eggye lya kabaka w’e Babulooni bwe lyali nga lirwana ne Yerusaalemi n'ebibuga byonna ebya Yuda ebyali bisigaddewo, Lakisi ne Azeka; kubanga ebyo byokka bye byasigalawo ku bibuga bya Yuda nga biriko enkomera.\n8 Ekigambo ekyajjira Yeremiya okuva eri Mukama, kabaka Zeddekiya bwe yali ng'amaze okulagaana endagaano n'abantu bonna abaali mu Yerusaalemi, okubalangira eddembe;\n9 buli muntu ate omuddu we na buli muntu ate omuzaana we, oba nga Omwebbulaniya, musajja oba mukazi, okuba ow'eddembe; waleme okubaawo abafuula abaddu, Omuyudaaya muganda we:\n10 awo abakungu bonna n'abantu bonna ne bagonda, abaali balagaanye endagaano buli muntu okuta omuddu we na buli muntu okuta omuzaana we okuba ow'eddembe, baleme kufuulibwa abaddu nate; ne bagonda ne babata:\n11 naye oluvannyuma ne bakyuka, ne bakomyawo abaddu n'abazaana be baali batadde, ne babafuga okuba abaddu n'abazaana:\n12 ekigambo kya Mukama kyekyava kijjira Yeremiya okuva eri Mukama nga kyogera nti\n13 Bw'ati bw'ayogera Mukama Katonda wa Isiraeri nti Nalagaana endagaano ne bajjajjammwe ku lunaku kwe nnabaggira mu nsi y'e Misiri mu nnyumba ey'obuddu, nga njogera nti\n14 Emyaka musanvu bwe giggwangako, mutanga buli muntu muganda we Omwebbulaniya gwe baakuguza era eyakuweerereza emyaka mukaaga, omutanga okuba ow'eddembe okuva w'oli: naye bajjajjammwe ne batampulira, so tebaatega kutu kwabwe.\n15 Nammwe kaakano mwali mukyuse era nga mukoze ekiri mu maaso gange ekirungi, nga mulangirira eddembe buli muntu eri munne; era mwali mulagaanidde endagaano mu maaso gange mu nnyumba etuumiddwa erinnya lyange:\n16 Naye ne mukyuka ne muvumisa erinnya lyange, ne mukomyawo buli muntu omuddu we na buli muntu omuzaana we, be mwali mutadde okuba ab'eddembe nga bwe baagala; ne mubafuga okuba gye muli abaddu n'abazaana.\n17 Mukama kyava ayogera bw'ati nti Temumpulidde okulangira eddembe buli muntu eri muganda we na buli muntu eri munne: laba, nze mbalangira mmwe eddembe, bw'ayogera Mukama, eri ekitala n'eri kawumpuli n'eri enjala; era ndibawaayo okuyuuguumizibwa eruuyi n'eruuyi mu nsi zonna eza bakabaka ez'oku ttaka.\n18 Era ndiwaayo abasajja abaasobya endagaano yange abatakoze bigambo bya ndagaano gye baalagaanira mu maaso gange, bwe baasala mu nnyana ebitundu ebibiri ne bayita wakati w'ebitundu byayo;\n19 Abakungu ba Yuda n'abakungu ba Yerusaalemi, abalaawe ne bakabona n'abantu bonna ab'omu nsi abaayita wakati w'ebitundu by'ennyana;\n20 okuwaayo ndibawaayo mu mukono gw'abalabe baabwe ne mu mukono gw'abo abanoonya obulamu bwabwe: n'emirambo gyabwe giriba nmere eri ennyonyi ez'omu ggulu n’eri ensolo ez'omu nsi.\n21 Era Zeddekiya kabaka wa Yuda n'abakungu be ndibawaayo mu mukono gw'abalabe baabwe, ne mu mukono gw'abo abanoonya obulamu bwabwe, ne mu mukono gw'eggye lya kabaka w’e Babulooni ababavuddeko abambuse.\n22 Laba, ndiragira, bw'ayogera Mukama, ne mbakomyawo ku kibuga kino; era balirwana nakyo ne bakimenya ne bakyokya omuliro: era ndifuula ebibuga bya Yuda amatongo nga temuli abibeeramu.


Bukedde Online - UNEB ewadde abayizi wiiki 5 okwewandiisa\nOmugagga asasulidde abasibe okuva mu kkome...\nMINISITULE y’ebyenjigiriza ewadde abazadde n’abayizi omwezi gumu okusasula ssente z’ebigezo n’okwewandiisa okukola ebigezo by’akamalirizo.\nKino kikanze abazadde n'abasomesa nga bagamba nti kiyinza okubeera ekizibu okusasula ebisale by'essomero ne ssente z'ebigezo mu kiseera kye kimu.\nMinisitule y'ebyenjigiriza eweze okukyalira abayizi ku masomero, empaka z'emizannyo ezigatta amasomero, okukugira abayizi okukuhhaana n'ebirala. Wabula, minisita w'ebyenjigiriza ebya waggulu mu ggwanga, JC Muyingo yategeezezza Bukedde nti abayizi abali mu masomero ga UPE ne USE abo gavumenti esasula sente zaabwe ez'ebigezo era yamaze dda okulagira zituuke mu UNEB kyokka abali mu masomero amalala balina okusasula ezaabwe.\nMuyingo yagambye nti, gavumenti yaakukwatirako amasomero gonna aga gavumenti n'ag'obwannannyini mu bintu ebimu nga; okuwa abayizi masiki bbiri buli omu, okutendeka abasomesa n'abakozi b'essomero ku nkyukakyuka ezireeteddwa Corona kyokka ekitundu ekisinga obunene kya muzadde.\nSsaabawandiisi w'ekibiina ekigatta abasomesa ekya UNATU, Filbert Baguma yategeezezza Bukedde nti, olw'embeera eriwo, abazadde bayinza okukaluubirirwa okusasula ebisale by'essomero ne ssente z'ebigezo mu kiseera kye kimu n'asaba gavumenti okubaako ky'ekola okulaba ng'embeera egonjoolwa.\nMu nteekateeka minisitule gye yafulumizza abayizi batandika ttaamu eyookubiri nga October 15, 2020 olwo bawummule okumala wiiki ssatu. Ebigezo bya PLE bbijja kukolebwa nga March 30 ne 31. Ebya S4 bitandika March 1, 2020 ate S6 bitandike nga April 12, 2021.


Bukedde Online - Abanene beesomye okulemesa Trump entebe\nAbanene beesomye okulemesa Trump entebe\nKAMPEYINI ey’okulemesa nnaggagga Donald Trump okwesimbawo ku bwapulezidenti wa Amerika ku kkaadi y’ekibiina kya Republican yeeyongedde ebbugumu!.\nNnaggagga Trump yawangudde akamyufu k’ekibiina kya Republican nga kati alinze lukiiko ttabamiruka olw’ekibiina okumukakasa nga bw’eri enkola mu byobufuzi bya Amerika.\nKyokka waliwo abamu ku banene mu kibiina kya Republican abaagala okumukomya ku munaabo. Abeesimbye mu Trump bagamba nti nnaggagga oyo katwewungu atalina ky’ategeera ku byabufuzi, Abamerika tebayinza kumwesiga kutuula mu White House.\nBagamba nti singa yeesimbawo ku tikiti ya Republican, agenda kubawanguza Hillary Clinton ow’ekibiina kya Democratics.\nOkusinziira ku mawulire aga Washington Post, enteekateeka ez’amaanyi zikoleddwa n’ensimbi eziri mu bukadde n’obukadde bwa ddoola zisondeddwa okulemesa Trump okuwangula tikiti eya Republican mu lukung'aana ttabamiruka.\nOlukung'aana ttabamiruka olw’ekibiina kya Republicans lutegekeddwa mu kifo ekiyitibwa Quicken Loans Arena “The Q” e Cleveland mu ssaza ly’e Ohio wakati wa July 18 – 21, 2016.\nWabula abamu ku bammemba b’olukiiko ttabamiruka bateekateeka okuleeta ebiteeso mu lukuhhaana nga baagala amateeka ga ttabamiruka gakyusibwemu, buli mmemba wa ttabamiruka yeesalirewo oba ddala Trump asaanidde.\nAmateeka ga ttabamiruka wa Republican gagamba nti omuntu yenna okuwangula tikiti okwesimbawo, ateekwa okuwangula akamyufu k’ekibiina obululu obutakka wansi wa 1,237 obw’ababaka mu lukung'aana ttabamiruka (delegates).\nTtabamiruka w’aba Republican atuulamu ababala 2,472 bonna awamu. Trump yeesunga kulangirirwa nga kandideeti wa Repulican oluvannyuma lw’okuweza abakiise 1,542 mu kulonda okw’akamyufu mu masaza 50.\nKyokka kampeyini etuumiddwa ‘Free the Delegates’ egendereddwaamu okulemesa Trump yeeyongedde ebbugumu era enkambi ya Trump etuula bufoofofo. Kino bwe kiyitamu, kitegeeza aba Republican kuleeta muntu mulala avuganye Hillary Clinton.


Ebyafaayo: Ekiseera Kye Mmaze nga Mpeereza Yakuwa | Ogw’Okusoma\nBISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Maltese Marathi Mauritian Creole Maya Mixe Mongolian Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Zulu\nEkiseera Kye Mmaze nga Mpeereza Yakuwa\nBYAYOGERWA MILDRED OLSON\nMu 1947, abassasseroddooti Abakatuliki mu Santa Ana, El Salvador, baalumba Abajulirwa ba Yakuwa abaali mu maka g’abaminsani. Ab’oluganda bwe baali mu lukuŋŋaana lw’Okusoma Omunaala gw’Omukuumi, abalenzi baatandika okukasuka amayinja mu kizimbe mwe baali. Oluvannyuma ekibinja ky’abantu kyajja nga kikulembeddwa abassasseroddooti. Abamu ku abo abaali mu kibinja ekyo baali bakutte ttooki n’ebibumbe. Baamala essaawa bbiri nga bakasuka amayinja ku kizimbe era nga bawogganira waggulu nti, ‘Awangaale Biikira Mariya!’ era, “Yakuwa afe!” Baali baagala okutiisatiisa abaminsani bave mu kibuga ekyo. Ekyo nkimanyi kubanga nnali omu ku baminsani abaali mu lukuŋŋaana olwo emyaka 67 emabega. *\nEMYAKA ebiri emabega ng’ebyo tebinnabaawo, nze ne Evelyn Trabert, omuminsani gwe nnali mpeereza naye, twamaliriza emisomo gyaffe mu Ssomero lya Gireyaadi ery’omulundi ogw’okuna, eryali okumpi ne Ithaca, New York, era oluvannyuma, twasindikibwa okuweereza mu Santa Ana. Nga sinnababuulira ebikwata ku myaka 29 gye nnamala nga mpeereza ng’omuminsani, ka nsooke mbabuulire lwaki nnasalawo okuweereza ng’omuminsani.\nOBUSIKA BWANGE OBW’EBY’OMWOYO\nNnazaalibwa mu 1923, era mu kiseera ekyo bazadde bange, John Olson ne Eva, baali babeera mu Spokane, Washington, Amerika. Baali Bapolotesitante naye nga tebakkiririza mu njigiriza egamba nti Katonda ayokya abantu mu muliro ogutazikira. Baali tebakkiriza nti Katonda ow’okwagala asobola okukola ekintu ng’ekyo. (1 Yok. 4:8) Taata yali akola mu bbekeeri. Lumu mukozi munne yamukakasa nti Bayibuli tegamba nti Katonda ayokya abantu mu muliro ogutazikira. Bazadde bange baatandika okuyiga Bayibuli n’Abajulirwa ba Yakuwa era ne bategeera bulungi ekyo Bayibuli ky’eyigiriza ku ekyo ekituuka ku muntu ng’afudde.\nMu kiseera ekyo, nnali wa myaka mwenda gyokka, naye nkyajjukira essanyu ery’ensusso bazadde bange lye baafuna nga bazudde amazima. Essanyu lyabwe lyeyongera bwe baategeera erinnya lya Katonda, Yakuwa, era ne bakitegeera nti Katonda tali mu busatu. Bazadde bange baatandikirawo okunjigiriza amazima ago ag’omuwendo, ‘agafuula abantu ab’eddembe.’ (Yok. 8:32) Bwe kityo, nnakula nnyumirwa nnyo okusoma Bayibuli, era n’okutuusa leero njagala nnyo okwekenneenya Ekigambo kya Katonda. Wadde nga nnalina ensonyi, nnagendanga ne bazadde bange okubuulira. Bazadde bange baabatizibwa mu 1934, ate nze ne mbatizibwa mu 1939, nga ndi wa myaka 16.\nNga ndi ne maama ne taata ku lukuŋŋaana olunene olwali mu St. Louis, Missouri mu 1941\nMu 1940, bazadde bange baatunda ennyumba yaabwe, era ffenna abasatu ne tutandika okuweereza nga bapayoniya mu Coeur d’Alene, Idaho. Twapangisa ennyumba eyali okumpi n’ekifo we baakanikiranga emmotoka. Ate era mu maka gaffe twafunirangamu enkuŋŋaana. Mu kiseera ekyo Ebizimbe by’Obwakabaka byali bitono nnyo ne kiba nti ebibiina ebisinga obungi enkuŋŋaana byazifuniranga mu maka g’ab’oluganda oba mu bifo ebipangise.\nMu 1941 nze ne bazadde bange twagenda ku lukuŋŋaana olunene olwali mu St. Louis, Missouri. Ku Ssande lwe lwali “Olunaku lw’Abaana,” era ku olwo abaana abaali wakati w’emyaka 5 ne 18 baatuula mu maaso. Bwe yali afundikira emboozi ye, Ow’oluganda Joseph F. Rutherford yatugamba ffe abaana nti: “Mmwe . . . abaana . . . abakkirizza okugondera Katonda ne Kabaka we, tubasaba muyimirire!” Ffenna twayimirira, era Ow’oluganda Rutherford n’agamba nti: “Mulabe, ababuulizi b’Obwakabaka bano abapya abasukka mu 15,000!” Mu kiseera ekyo kyennyini, nnamalirira okuweereza nga payoniya obulamu bwange bwonna.\nOBUVUNAANYIZIBWA OBWATUWEEBWA NG’AMAKA\nNga wayise emyezi mitono oluvannyuma lw’olukuŋŋaana olwali mu St. Louis, nze ne bazadde bange twasengukira mu kibuga Oxnard mu bukiikaddyo bwa California. Twaweebwa obuvunaanyizibwa okutandikawo ekibiina mu kibuga ekyo. We twasulanga waali wafunda nnyo, era twalina ekitanda kimu kyokka. Buli lunaku nnalinanga okwala obuliri bwange kungulu ku mmeeza kwe twaliiranga. Eyo yali nkyukakyuka ya maanyi okuva bwe kiri nti nga tetunnasengukira eyo, nnalina ekisenge ekyange ku bwange!\nBwe twali tetunnatuuka mu California, eggwanga lya Japan lyasuula bbomu ku mwalo oguyitibwa Pearl Harbor mu Hawaii, nga Ddesemba 7, 1941. Olunaku olwaddako, Amerika yayingira mu Ssematalo II. Mu kiseera ekyo, amaato ga Japan lubbira, gaali galawuna buli wamu ku lubalama lw’ennyanja. Ab’obuyinza baalagira abantu bonna okuggyangako amataala gonna ekiro, kiremese Abajapaani okulaba abantu we bali okubakuba ebikompola.\nMu Ssebutemba 1942, twagenda ku lukuŋŋaana olunene olwali mu Cleveland, Ohio. Ku lukuŋŋaana olwo Ow’oluganda Nathan H. Knorr yawa emboozi eyalina omutwe “Emirembe—Ginaabaawo Ebbanga Lyonna?” Yannyonnyola Okubikkulirwa essuula 17, awoogera ku ‘nsolo eyaliwo nga kati teriiwo, naye ng’eneetera okuva mu bunnya.’ (Kub. 17:8, 11) Ow’oluganda Knorr yagamba nti “ensolo” kye Kinywi ky’Amawanga ekyalekera awo okukola emirimu gyakyo mu 1939. Bayibuli yalaga nti ekibiina ekyo kyandivuddewo ne waddawo ekirala, era nti wandibaddewo ekiseera eky’emirembe emisaamusaamu. Bwe kityo bwe kyali mu 1945. Ssematalo II yaggwa era ensolo n’eddamu okulabika ng’ekibiina ky’Amawanga Amagatte. Abajulirwa ba Yakuwa baayongera amaanyi mu mulimu gw’okubuulira mu nsi yonna, era okuva olwo abantu bangi bayize amazima!\nDipulooma gye nnafuna mu Gireyaadi\nObunnabbi obwo bwannyamba okumanya ebyo ebyali bijja mu maaso. Bwe kyalangirirwa nti Essomero lya Gireyaadi lyali ligenda kutandika mu mwaka oguddako, nnatandika okwagala okuweereza ng’omuminsani. Mu 1943, nnasindikibwa okuweereza nga payoniya mu Portland, Oregon. Mu kiseera ekyo, bwe twabanga tubuulira twakozesanga gramufomu, era oluvannyuma twawanga abantu ebitabo ebikwata ku Bwakabaka bwa Katonda. Omwaka ogwo gwonna nnagumala ndowooza ku kya kufuuka muminsani.\nMu 1944, nze ne mukwano gwange Evelyn Trabert twayitibwa okugenda mu Ssomero lya Gireyaadi, era ekyo kyansanyusa nnyo. Okumala emyezi ettaano, ab’oluganda abaatusomesa baatulaga engeri gye tuyinza okuganyulwa mu bujjuvu mu kusoma Bayibuli. Baali beetoowaze nnyo, era ekyo kyankwatako nnyo. Ebiseera ebimu, bwe twabanga tulya emmere, ab’oluganda abo be baatugabulanga. Twamaliriza emisomo gyaffe nga Jjanwali 22, 1945.\nNze, Evelyn, ne Leo Mahan awamu ne mukyala we Esther, twatuuka mu El Salvador mu Jjuuni 1946. Twasanga ennimiro “zituuse okukungula.” (Yok. 4:35) Ebyo ebyayogeddwako ku ntandikwa biraga bulungi nti omulimu gwaffe ogw’okubuulira tegwasanyusa bakulembeze ba ddiini. Wiiki emu emabega ng’ebyo tebinnabaawo, twali tufunye olukuŋŋaana lwaffe olunene lwe twasooka okuba nalwo mu Santa Ana. Twabuulira n’obunyiikivu nga tuyita abantu okujja okuwuliriza emboozi ya bonna, era kyatusanyusa nnyo okuba nti abantu nga 500 be baaliwo ku lukuŋŋaana olwo. Mu kifo ky’okutya ne tuva mu kibuga ekyo, twali bamalirivu okusigalamu tusobole okuyamba abantu abaali baagala okuyiga amazima. Wadde ng’abakulembeze b’eddiini baali bagaana abantu okusoma Bayibuli, era ng’abantu abasinga obungi tebaalina Bayibuli, bangi ku bantu mu kitundu ekyo baali baagala nnyo okuyiga amazima. Baasiima nnyo eky’okuba nti twafuba okuyiga Olusipeyini tusobole okubabuulira ebikwata ku Katonda ow’amazima, Yakuwa, n’ekisuubizo kye eky’okuleeta ensi empya.\nNze n’abaminsani be nnali nabo mu Gireyaadi bwe twasindikibwa mu El Salvador. Okuva ku kkono: Evelyn Trabert, Millie Brashier, Esther Mahan, nze, ne Leo Mahan\nRosa Ascencio y’omu ku bantu be nnasooka okuyigiriza Bayibuli mu kitundu ekyo. Bwe yatandika okuyiga Bayibuli, yaleka omusajja gwe yali abeera naye. Omusajja oyo naye yatandika okuyiga Bayibuli. Baafumbiriganwa, ne babatizibwa, era ne bafuuka Abajulirwa ba Yakuwa abanyiikivu. Rosa ye payoniya eyasooka mu Santa Ana. *\nRosa yalina akadduuka mwe yatundiranga eby’okulya. Yakaggalanga ng’agenda okubuulira era ne yeesiga Yakuwa okukola ku byetaago bye. Bwe yaddangayo n’aggulawo, yafunanga abaguzi bangi. Mu butuufu Rosa yeerabirako n’agage nti ebigambo ebiri mu Matayo 6:33 ddala bituufu. Yaweereza Yakuwa n’obwesigwa okutuusa lwe yafa.\nLumu, omukulembeze w’eddiini yagenda ew’omusajja eyali atupangisa ennyumba, ffe abaminsani omukaaga, n’amugamba nti singa talekera awo kutupangisa nnyumba ye, ye ne mukyala we baali ba kugobebwa mu Kkereziya. Omusajja oyo yali munnabizineesi mututumufu era yali yeetamwa dda enneeyisa y’abakulembeze b’eddiini. Yagamba omukulembeze w’eddiini oyo nti ne bwe bandimugobye teyandifuddeyo. Yatugamba nti tuli ba ddembe okubeera mu nnyumba ye okutuusa nga twagadde okugivaamu.\nOMUSAJJA OMUTUTUMUFU AFUUKA OMUJULIRWA WA YAKUWA\nOfiisi y’ettabi eyazimbibwa mu 1955\nMu kibuga ekikulu, San Salvador, waliwo omuminsani eyali asoma Bayibuli ne mukyala wa Baltasar Perla, omusajja eyali yinginiya. Omusajja oyo yalina omutima omulungi naye nga takyakkiririza mu Katonda olw’obunnanfuusi bwe yali alaba mu bakulembeze b’amadiini. Ekiseera bwe kyatuuka okuzimba ofiisi y’ettabi, Baltasar, wadde nga yali tannayiga mazima, yeeyama okukuba pulaani ya ofiisi eyo n’okugizimba ku bwereere.\nOluvannyuma lw’okumala akabanga ng’akolera wamu n’Abajulirwa ba Yakuwa nga bazimba ofiisi y’ettabi, Baltasar yakiraba nti yali azzudde eddiini ey’amazima. Yabatizibwa nga Jjulaayi 22, 1955, era oluvannyuma lw’ekiseera kitono ne mukyala we, Paulina, yabatizibwa. Abaana baabwe bombi, n’okutuusa leero, baweereza Yakuwa n’obwesigwa. Kati mutabani waabwe, Baltasar, Jr., amaze emyaka 49 ng’aweereza ku Beseri y’omu Brooklyn, Amerika, era ali ku Kakiiko k’Ettabi. *\nBwe twatandika okufuna enkuŋŋaana za disitulikiti mu San Salvador, Ow’oluganda Perla yatuyamba okufuna ekifo ekigazi aw’okukuŋŋaanira. Mu kusooka, twabanga batono nnyo; naye Yakuwa yatuwa omukisa, era buli mwaka twagenda tweyongera obungi okutuusa ekifo ekyo bwe kyaba nga tekikyatumala! Ku nkuŋŋaana ng’ezo, nnasisinkananga abantu bangi be nnali nnayigirizaako Bayibuli. Lowooza ku ssanyu lye nnafuna ng’abo be nnali nnayigiriza Bayibuli banyanjulira “bazzukulu bange” ab’eby’omwoyo, be baabanga bayigirizza ne babatizibwa!\nOw’oluganda F. W. Franz ng’ayogerako eri abaminsani ku lukuŋŋaana olunene\nKu lukuŋŋaana olumu olunene, waliwo ow’oluganda eyantuukirira n’aŋŋamba nti ayagala kunneetondera. Nnali simumanyi, naye nnali njagala okumanya ky’ayagala okuŋŋamba. Yagamba nti, “Nze omu ku balenzi abaabakasukira amayinja mu Santa Ana.” Kyansanyusa nnyo okukimanya nti kati naye yali aweereza Yakuwa! Ebyo bye twayogera n’ow’oluganda oyo byankakasa nti obuweereza obw’ekiseera kyonna ye ngeri esingayo obulungi omuntu yenna gy’ayinza okukozesaamu obulamu bwe.\nOlukuŋŋaana olunene lwe twasooka okuba nalwo mu El Salvador\nNKOZESEZZA BULUNGI OBULAMU BWANGE\nNnamala emyaka nga 29 nga mpeereza ng’omuminsani mu El Salvador. Nnasookera mu kibuga Santa Ana, ne ŋŋenda e Sonsonate, bwe nnavaayo ne ŋŋenda e Santa Tecla, era oluvannyuma ne ŋŋenda e San Salvador. Mu 1975, oluvannyuma lw’okusaba ennyo Yakuwa n’okukifumiitirizaako ennyo, nnasalawo okuva mu buminsani ne nzirayo mu Spokane nsobole okulabirira bazadde bange abeesigwa abaali bakaddiye.\nOluvannyuma lwa taata okufa mu 1979, nneeyongera okulabirira maama era naye n’agenda nga yeeyongera okunafuwa. Waayita emyaka emirala munaana naye n’afa nga wa myaka 94. Ekyo kyandeetera okwennyamira ennyo, ne kinviirako n’okulwala. Kyokka nnasaba nnyo Yakuwa era yannyamba okugumira embeera eyo. Yakuwa yali ng’aŋŋamba nti, ‘okutuusa lw’olifuna envi, nja kukusitula, nkuwanirire, era nkununule.’—Is. 46:4.\nMu 1990, nnagenda okubeera mu Omak, Washington. Bwe nnali eyo, nnadamu okuweereza mu kibiina eky’Olusipeyini, era abayizi bange aba Bayibuli abawerako baakulaakulana ne babatizibwa. Omwezi gwa Noovemba 2007 we gwatuukira, nnali sikyasobola kulabirira waka wange mu Omak. Bwe kityo, nnasalawo okufuna ennyumba entonotono mu Chelan, Washington. Ab’oluganda mu kibiina ky’Olusipeyini mwe nkuŋŋaanira bandabiridde bulungi nnyo. Okuva bwe kiri nti nze nnamukadde nzekka Omujulirwa mu kibiina ekyo, bakkiriza bannange bonna bantwala nga jjajjaabwe.\nWadde nga nnasalawo obutafumbirwa n’obutazaala baana nsobole okwemalira ku buweereza bwange awatali kuwugulibwa, nfunye abaana bangi ab’eby’omwoyo. (1 Kol. 7:34, 35) Nnakiraba nti mu nteekateeka eno ey’ebintu, tosobola kufuna buli kimu ky’oyagala. N’olwekyo, nnasalawo okusoosa ekyo ekisinga obukulu mu bulamu, kwe kugamba, okuweereza Yakuwa n’omutima gwange gwonna. Mu nsi empya tujja kusobola okukola ebintu bingi ebijja okutuleetera essanyu. Ekyawandiikibwa kye nsinga okwagala ky’ekyo ekiri mu Zabbuli 145:16, awalaga nti Yakuwa ajja ‘kukusa buli kintu ekiramu bye kyagala.’\nOkuweereza nga payoniya kinziza buto\nKati nnina emyaka 91, naye nkyalina ku maanyi era nkyaweereza nga payoniya. Okuweereza nga payoniya kinziza buto era kinnyambye okuba n’ekigendererwa mu bulamu. We nnatuukira mu El Salvador, Abajulirwa ba Yakuwa baali batono nnyo. Wadde nga Sitaani akoze kyonna ekisoboka okuziyiza omulimu gwaffe, mu nsi eyo kati mulimu ababuulizi abasukka mu 39,000. Ekyo kinywezezza nnyo okukkiriza kwange. Tewali kubuusabuusa nti Yakuwa ayamba abantu be ng’akozesa omwoyo gwe omutukuvu!\n^ par. 4 Laba akatabo Yearbook of Jehovah’s Witnesses aka 1981, olupapula 45-46.\n^ par. 19 Laba akatabo Yearbook aka 1981, olupapula 41-42.\n^ par. 24 Laba akatabo Yearbook, aka 1981 olupapula 66-67, 74-75.